KBS gariskan lima SOP dipatuhi pengusaha fasiliti sukan
Oleh KOSMO!

17 Oktober 2020, 9:04 pm
Oleh SUBKHI SUDARJI
PUTRAJAYA – Kementerian Belia dan Sukan (KBS) menggariskan lima prosedur operasi standard (SOP) yang perlu dipatuhi pemilik dan pengusaha fasiliti sukan komersial dalam kawasan Perintah Kawalan Pergerakan Bersyarat (PKPB).
KBS dalam kenyataan berkata, SOP itu antara lain menggariskan setiap pengusaha perlu menjadualkan pelaksanaan latihan sekiranya terdapat ramai peserta dengan mengehadkan jumlah tidak melebihi 10 orang pada satu- satu masa.
“Tiada sentuhan badan dengan penjarakan fizikal satu hingga tiga meter bagi aktiviti statik manakala tiga hingga lima meter bagi aktiviti dinamik.
“Aktiviti di dalam padang bola sepak dan gelanggang futsal hanya untuk tujuan latihan sahaja dan terhad kepada maksimum 10 orang peserta pada satu-satu masa,” katanya di sini hari ini.
Katanya, pemilik dan pengusaha fasiliti sukan komersial juga perlu memastikan pelaksanaan operasi di gimnasium dan dewan badminton mengikut SOP khususnya mengenai larangan perkongsian peralatan.

“Pengusaha juga perlu memastikan sentiasa melakukan sanitasi peralatan dan penjadualan slot untuk memastikan kawalan bilangan pengguna pada satu-satu masa.
“Tiada permainan dan kejohanan yang melibatkan sentuhan badan,” katanya yang memaklumkan bahawa garis panduan itu diguna pakai bagi Selangor, Putrajaya dan Kuala Lumpur sahaja berikutan pelaksanaan PKPB.
Bagi memastikan pematuhan terhadap SOP itu, tidak diambil mudah, KBS berkata, Jabatan Belia dan Sukan Negeri akan sentiasa melaksanakan pemantauan dari semasa ke semasa.
Katanya, aktiviti sukan dan rekreasi dalam tempat tertutup (indoor venue) yang lain akan terus diberi perhatian untuk dipertimbangkan selepas tempoh PKPB dengan melihat kepada situasi semasa.
“SOP yang telah diputuskan perlu dipatuhi sepenuhnya bagi membolehkan aktiviti ekonomi dapat terus berjalan dan mengurangkan kesan ekonomi akibat pelaksanaan PKPB,” katanya. -K! ONLINE


Ibu maut, dua anak cedera terlibat kemalangan
Oleh KOSMO!

17 Oktober 2020, 7:58 pm
Oleh ROHANA MOHD. NAWI
PASIR PUTEH – Seorang suri rumah maut manakala dua anaknya cedera selepas mereka sekeluarga terlibat dalam kemalangan membabitkan dua buah motosikal di Kilometer 3, Jalan Kampung Wakaf – Jeram Pasu hari ini.
Dalam kejadian pada pukul 12.25 tengahari itu, Norhelidayu Riffin, 34, meninggal dunia di lokasi kejadian manakala anaknya Nor Alieya Suhada Mohd. Faizal, 13, cedera pada bahagian tengkuk dan adiknya Muhammad Fazwan,3, cedera ringan.
Ketua Polis Daerah Pasir Puteh, Deputi Superintendan Mohd. Azmir Damiri berkata, seorang lagi penunggang motosikal, Ahmad Zamani Abdul Ghafar, 39, cedera pada bahagian dada.
Katanya, ketika kejadian, mangsa menunggang motosikal jenis Yamaha LC bersama dua anaknya menunggang motosikal sedang dalam perjalanan dari arah Jeram Pasu ke Kampung Wakaf.
Katanya, sewaktu tiba di lokasi kejadian, mangsa bertindak secara tiba- tiba mengubah haluan motosikal dari kanan ke kiri jalan.

“Ketika kejadian, sebuah lagi motosikal jenis Honda EX5 yang ditunggang Ahmad Zamani berada di belakang motosikal mangsa tidak sempat mengelak.
“Insiden itu menyebabkan motosikal lelaki itu terlanggar bahagian belakang sebelah kiri motosikal mangsa,” katanya ketika dihubungi Kosmo! di sini hari ini.
Mohd. Azmir berkata, mangsa yang menunggang tanpa memakai topi keledar dan tiada lesen motosikal disahkan meninggal dunia di lokasi kejadian selepas mengalami kecederaan parah di bahagian dada.
Katanya, mayat mangsa dihantar ke Hospital Tengku Anis di sini untuk bedah siasat.
“Dua anak mangsa juga mendapat rawatan di hospital yang sama,” katanya.
Kes disiasat mengikut Seksyen 41(1) Akta Pengangkutan Jalan 1987. – K! ONLINE


18 kontak rapat Zulkifli bebas Covid-19
Oleh KOSMO!

17 Oktober 2020, 9:46 pm
Oleh NUR SHARIEZA ISMAIL
PUTRAJAYA – Jabatan Kehakiman Syariah Malaysia (JKSM) memaklumkan keputusan negatif Covid-19 diperoleh oleh kesemua 18 kontak rapat Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri yang menghadiri Persidangan Kehakiman dan Perundangan Syariah Nusantara (PKPSN) 2020 pada 28 hingga 30 September lalu.
Ini sekali gus membuktikan penganjuran PKPSN 2020 selama tiga hari itu telah menjalankan prosedur operasi standard (SOP) keselamatan yang ketat bagi mencegah penularan wabak Covid-19.
Ketua Pengarahnya, Datuk Mohd. Na’im Mokhtar berkata, 18 kontak rapat yang dikenal pasti telah menjalani saringan kesihatan pada 6 Oktober lalu dengan pengambilan sampel untuk ujian Pengesanan Jangkitan Covid-19 dan diberikan Surat Perintah Pengawasan dan Pemerhatian Di Rumah (HSO) selama 14 hari.
Menurutnya, keputusan awal saringan pertama telah diperoleh dan kesemua kontak rapat tersebut didapati negatif dan bebas daripada wabak Covid-19.
“Bagaimanapun, semua kontak rapat tersebut perlu meneruskan kuarantin kendiri bagi mencukupkan tempoh 14 hari dan melakukan ujian calitan kedua seperti arahan Kementerian Kesihatan (KKM).

“Pada hari ini, dua pegawai terakhir bagi 18 pegawai yang tersenarai sebagai kontak rapat telah menerima keputusan negatif hasil ujian calitan kedua dan kesemuanya telah diberikan pelepasan sepenuhnya dengan pemotongan gelang kuarantin,” katanya dalam satu kenyataan hari ini.
Mohd. Na’im yang Ketua Hakim Syarie berkata, keputusan tersebut telah membuktikan bahawa PKPSN 2020 pada 28 hingga 30 September lalu telah dilaksanakan mengikut garis panduan yang ketat sebelum dan semasa persidangan tersebut dilaksanakan.
Beliau berkata, terdapat beberapa agensi yang turut membantu agar SOP yang dijalankan mematuhi garis panduan yang ditetapkan.
Antara agensi tersebut ialah KKM, Majlis Keselamatan Negara (MKN), Polis Diraja Malaysia (PDRM) dan Angkatan Pertahanan Awam Malaysia (APM).
Katanya, pihak Hotel Movenpick dan Pullman Hotel juga melaksanakan proses pembersihan dan disinfeksi setiap hari di semua tempat yang terlibat dengan persidangan sehari sebelum program dilaksanakan sehinggalah hari terakhir persidangan tersebut berakhir.
“Kehadiran semua peserta, urusetia, jemputan direkodkan melalui QR code pendaftaran dan MySejahtera dipintu masuk utama yang dibantu oleh Anggota Pertahanan Awam Malaysia dan ahli jawatankuasa keselamatan, kebajikan dan lalu lintas PKPSN 2020 yang dilantik.
“Pemantauan protokol sepanjang program perasmian dan penutup berlangsung juga turut dibantu oleh Bahagian Istiadat dan Urusetia Persidangan Antarabangsa (BIUPA) Jabatan Perdana Menteri.
“Semua urusetia dan peserta yang hadir pada setiap slot ceramah diwajibkan melalui pemeriksaan suhu, menggunakan pencuci tangan, memakai pelitup muka di dalam dan di luar dewan serta menjaga penjarakan fizikal untuk tujuan keselamatan,” katanya.
Tambahnya, ketika majlis berlangsung, pihak KKM menyediakan pasukan pelindungan perubatan tahap satu dengan kekuatan anggota yang dihadiri oleh pakar perubatan, pegawai perubatan, jururawat terlatih dan sebuah ambulans bagi membantu kelancaran perasmian.
“Pihak hotel juga menyediakan bilik kecemasan dan kesihatan yang dilengkapi dengan peralatan bagi memastikan peserta dalam keadaan yang baik,” katanya. -K! ONLINE


Guru dibunuh guna majalah Charlie Hebdo dalam kelas
Oleh KOSMO!

17 Oktober 2020, 7:24 pm
PARIS – Presiden Perancis, Emmanuel Macron mengesahkan remaja dipercayai pengganas telah ditembak mati oleh polis susulan kes seorang guru dipancung kepala, awal pagi Sabtu.
Suspek dikenali sebagai Aboulakh A,18, dipercayai telah memancung kepala seorang guru bernama Samuel Paty, 47, kerana tindakannya menayangkan gambar kartun Nabi Muhammad ketika sesi pembelajaran di Kolej Bois-d’Aulne, Conflans St Honorine, utara Paris, lapor portal Mirror.
Suspek kemudian melarikan diri ke pekan Eragny-sur-Oise, kira-kira tiga kilometer (km) dari lokasi kejadian dan enggan menyerah diri setelah dikepung polis. Aboulakh kemudian ditembak mati oleh polis ketika cuba melarikan diri dari kepungan.
Baru-baru ini, mangsa yang mengajar subjek Geografi dan Sejarah telah menjemput pelajar beragama Islam untuk meninggalkan kelas sebelum dia memulakan sesi subjek kebebasan bersuara.
Menerusi sesi tersebut Paty menayangkan kartun biadab tersebut, malah turut mempersendakan baginda.
Kenyataan rakan sekerja Samuel mengesahkan bahawa guru sekolah rendah itu menerima ugutan di luar waktu kerja berkenaan sesi kelas kebebasan bersuara itu.

Tidak lama selepas itu, Samuel ditemui mati berdekatan sekolahnya dengan kepalanya dipancung menggunakan pisau oleh Aboulakh, rakyat Rusia berketurunan Chechen.
Suspek juga sempat memuat naik klip video menunjukkan kepala Samuel yang dipancung di media sosial.
“Tindakan suspek membunuh seorang guru membuktikan bahawa niatnya hanya satu, menghapuskan republik ini dan nilai-nilai moralnya,” tegas Emmanuel dalam satu kenyataan.
Ini bukan kali pertama karikatur berkaitan Nabi Muhammad oleh Charlie Hebdo menimbulkan kekecohan keganasan seperti ini.
Seramai 12 maut dalam serangan penembak berani mati yang dikaitkan dengan kumpulan pengganas Al-Qaeda di ibu pejabat Charlie Hebdo ini di Paris pada 2015. – Agensi


Peningkatan kes berikutan saringan bersasar
Oleh KOSMO!

17 Oktober 2020, 9:13 pm
Oleh IVAN AMIRUL
KOTA KINABALU – Rakyat di negeri ini diminta bertenang serta tidak panik berikutan peningkatan jumlah kes positif Covid-19 dilaporkan tinggi setiap hari.
Menteri Kewangan ll merangkap Menteri Kerajaan Tempatan dan Perumahan Sabah, Datuk Masidi Manjun berkata, peningkatan kes di Sabah adalah disebabkan hasil saringan bersasar di kawasan jangkitan membabitkan 11 daerah zon merah.
“Semua daerah berkenaa adalah Tawau, Lahad Datu, Semporna, Kunak, Tuaran, Penampang, Putatan, Kota Kinabalu, Sandakan, Papar dan Kota Belud.
“Oleh itu, kerajaan meminta kerjasama masyarakat di negeri ini yang bergejala dan mempunyai kontak rapat dengan pesakit Covid-19 untuk segera membuat saringan di hospital atau klinik berhampiran di
kawasan masing-masing,” katanya di sini tadi.
Masidi berkata, laporan Jabatan Kesihatan Negeri Sabah (JKNS) menunjukkan jumlah kes positif Covid-29 baharu di Sabah hari ini adalah sebanyak 451 kes selain merekodkan empat kematian.

Menurut beliau, jumlah kumulatif kes Covid-19 pula adalah sebanyak 6,737 selain seramai 2,596 pesakit dilaporkan sudah sembuh. -K! ONLINE


Rumah papan setingkat musnah dalam kebakaran
Oleh KOSMO!

17 Oktober 2020, 8:01 pm
Oleh SITI NUR MAS ERAH AMRAN
SEBERANG PERAI – Sebuah rumah papan satu tingkat di Jalan Pongsu Seribu, Kepala Batas di sini musnah dalam kebakaran petang tadi.
Dalam kejadian kira-kira pukul 5.30 petang itu, rumah terbabit hangus 95 peratus namun tiada kemalangan jiwa dilaporkan.
Jurucakap Jabatan Bomba dan Penyelamat Malaysia (JBPM) Pulau Pinang berkata, pihaknya menerima panggilan berhubung kebakaran itu pada jam 5.32 petang.
“Pasukan Balai Bomba dan Penyelamat Kepala Batas tiba di lokasi tidak lama kemudian dan didapati rumah Kelas B setingkat itu sudah hampir musnah.
“Kerja pemadaman dilakukan segera sebelum api berjaya dikawal pada pukul 5.51 petang.

“Tiada kemalangan jiwa dilaporkan selain operasi turut dibantu pasukan Balai Bomba dan Penyelamat Bertam,” katanya kepada pemberita di sini hari ini.
Punca kejadian dan jumlah kerugian masih dalam siasatan. – K ONLINE


Empat buah kampung banjir
Oleh KOSMO!

17 Oktober 2020, 11:25 pm
Oleh DIYANATUL ATIQAH ZAKARYA
JASIN – Seramai 69 mangsa melibatkan 19 buah keluarga di sini terpaksa dipindahkan ke sebuah pusat pemindahan sementara (PPS) selepas kawasan kediaman mereka dinaiki air ekoran hujan berterusan sejak semalam.
Kesemua mangsa iaitu 27 lelaki dan 42 perempuan dipindahkan ke (PPS) Sekolah Kebangsaan (SK) Tehel sejak pukul 4.30 petang tadi.
Pengarah Angkatan Pertahanan Awam Malaysia (APM) Melaka, Leftenan Kolenal (PA) Effendy Ali berkata, mangsa yang terlibat adalah dari Kampung Lubuk Kasau, Kampung Hulu Duyung, Kampung Parit Lampong dan Kampung Tanjung Laboh.
“Hujan berterusan dari pukul 2 pagi hingga 5 pagi semalam menyebabkann paras air Sungai Ayer Panas melimpah.
“Ekoran itu, seramai 69 penduduk dari empat buah kampung terpaksa dipindahkan ke PPS SK Tehel selepas kediaman mereka dinaiki air,” katanya dalam satu kenyataan media hari ini.

Tambahnya, pemantauan berkala diteruskan bagi memastikan keadaan banjir terkawal. -K! ONLINE


JIM kesan lima warga Indonesia
Oleh KOSMO!

17 Oktober 2020, 10:41 pm
Antara warga Indonesia yang dikehendaki JIM
Oleh MOHD. HUSNI MOHD. NOOR
PUTRAJAYA – Jabatan Imigresen Malaysia (JIM) meminta orang awam supaya dapat menyalurkan maklumat mengenai lima orang warganegara Indonesia.
Dalam kenyataan dikeluarkan, JIM berkata, individu berkenaan adalah Agus Gunawan, 23; Jamalludin, 38; Rudiyanto, 22; Toni, 29 dan Moris, 38.
Menurutnya, orang awam yang mempunyai maklumat mengenai lima individu berkenaan boleh menghubungi Bilik Gerakan, Ibu Pejabat JIM, Putrajaya di talian 03-88801555. -K! ONLINE


Gangguan bekalan air di 686 kawasan bermula 9 malam ini
17 Oktober 2020, 7:42 pm
KUALA LUMPUR – 686 kawasan akan mengalami gangguan bekalan air tidak berjadual susulan paip loji rawatan air Sungai Selangor Fasa 1 bocor.
686 kawasan itu termasuk Wilayah Petaling, Gombak, Klang/Shah Alam, Kuala Lumpur dan Hulu Selangor.
Pengurusan Air Selangor Sdn. Bhd. (Air Selangor) dalam satu kenyataan berkata, akibat insiden itu lori rawatan air tersebut terpaksa dihenti tugas separa bagi kerja-kerja pembaikan paip dilakukan.
Katanya, bekalan air akan ditutup pada pukul 9 malam ini sekali gus menyebabkan gangguan bekalan air tidak berjadual di 686 kawasan yang mendapat bekalan air dari loji berkenaan.
“Kerja-kerja pembaikan paip itu dijangka siap sepenuhnya esok pada pukul 8 pagi.
“Bekalan air akan mula disalurkan secara berperingkat setelah kerja pembaikan paip siap dan sistem rawatan air loji beroperasi seperti biasa pada pukul 2 petang esok,” katanya hari ini.

Air Selangor turut menyarankan pengguna menyimpan bekalan air secukupnya sebelum penutupan bekalan air dan menggunakan air secara berhemat.
“Sebarang perkembangan berkaitan dengan insiden ini akan dimaklumkan dari semasa ke semasa,” ujarnya.
Orang ramai juga boleh melayari laman sesawang www.airselangor.com untuk maklumat lanjut. – K! ONLINE


Perlu surat kebenaran jika lebih dua orang dalam satu kereta
Oleh KOSMO!

17 Oktober 2020, 5:38 pm
Oleh MOHD. HUSNI MOHD. NOOR
PUTRAJAYA – Mana-mana individu yang ingin membawa lebih dua orang dalam sebuah kenderaan dikehendaki memohon surat kebenaran perjalanan daripada Polis Diraja Malaysia (PDRM) terlebih dahulu.
Menteri Kanan (Keselamatan), Datuk Seri Ismail Sabri Yaakob berkata, beliau menerima aduan daripada orang ramai bahawa mereka dikompaun oleh polis kerana membawa lebih penumpang dalam sebuah kenderaan biarpun untuk tujuan berniaga.
“Saya terima aduan mengenai kereta dinaiki empat orang termasuk pemandu dan ahli keluarga lain yang sama telah dikompaun oleh polis ketika mereka hendak keluar berniaga.
“Saya difahamkan, jarak tempat berniaga dengan kediaman mereka adalah kira-kira 30 meter, jadi kalau perlu bawa lebih dua orang dalam satu kereta, mohon surat kebenaran pihak polis,” katanya pada sidang akhbar secara langsung di Facebook Live Kementerian Pertahanan hari ini.
Katanya, beliau sudah mendapatkan pandangan PDRM mengenai perkara itu dan menasihatkan supaya mana-mana individu yang berdepan situasi sama supaya memohon surat kebenaran perjalanan terlebih dahulu bagi mengelak dikompuan.

Berdasarkan prosedur operasi standard (SOP) ditetapkan kerajaan sepanjang tempoh Perintah Kawalan Pergerakan Bersyarat (PKPB), hanya dua penumpang dalam satu kenderaan dibenarkan termasuk pemandu. – K! ONLINE


Penjenayah wanita AS pertama dihukum mati
Oleh KOSMO!

17 Oktober 2020, 5:50 pm
INDIANAPOLIS – Seorang penjenayah wanita menjadi yang pertama dalam tempoh 70 tahun dijatuhi hukuman mati di Amerika Syarikat (AS) atas kesalahan membunuh ibu hamil serta mengeluarkan bayi dalam kandungannya.
Lisa Montgomery, 52, berdepan hukuman mati melalui suntikan maut selepas didapati bersalah membunuh Bobbie Jo Stinnet, 23, yang sarat hamil lapan bulan sebelum menculik bayi dalam kandungannya pada Disember 2004, lapor portal Mirror.
Jabatan Keadilan AS mengumumkan Montgomery yang sudah dipenjarakan sejak tahun 2007 hanya memiliki lapan minggu untuk hidup jika hukuman mati yang dijadualkan 8 Disember ini berjalan mengikut perancangan.
Hukuman mati itu akan dijalankan di penjara persekutuan Terre Haute, Indiana.
Meskipun hukuman itu dibantah oleh peguam bela Montgomery, Kelley Henry, atas sebab kliennya mengalami masalah mental, namun pihak juri telah menolak alasan itu.
“Montgomery sudah menerima hukuman selayaknya atas jenayah yang dilakukan dan dia tidak berpeluang meninggalkan penjara.

“Dia mengalami masalah mental kerana didera sejak kecil. Menjatuhkan hukuman mati tidak membetulkan keadaan,” kata Henry dalam penghujahan pembelaannya.
Kali terakhir AS mengenakan hukuman mati terhadap penjenayah wanita adalah pada 1953 ke atas Bonnie Heady di dalam kamar gas beracun di penjara negeri Kansas.
Pentadbiran Trump telah mengaktifkan semula hukuman mati di penjara persekutuan AS dengan menggunakan suntikan dadah pada 2019 selepas direhatkan selama 14 tahun. – Agensi


Ardern kekal Perdana Menteri New Zealand
Oleh KOSMO!

17 Oktober 2020, 6:42 pm
WELLINGTON – Jacinda Ardern berjaya mengekalkan jawatan sebagai Perdana Menteri New Zealand bagi penggal kedua apabila mendapat undian majoriti tertinggi dalam pilihan raya negara itu sebentar tadi.
Ardern yang mewakili Parti Buruh mendapat majoriti 49.9 peratus daripada keseluruhan 87 peratus undian yang dikira, menjadikan ia jumlah tertinggi yang pernah diperoleh mana-mana parti negara itu sejak sistem politik diperkenalkan pada tahun 1996, lapor portal berita CNN.
“Malam ini, New Zealand memberikan sokongan terbaik kepada Parti Buruh dalam tempoh 50 tahun ia ditubuhkan.
“Saya berjanji, kami akan menjadi parti yang berkhidmat untuk semua rakyat New Zealand,” kata Ardern dalam ucapan kemenangannya pada hari ini.
Kejayaan Ardern mengekalkan jawatan Perdana Menteri dipercayai disebabkan keberhasilan wanita itu mengekang penularan wabak Covid-19 di New Zealand baru-baru ini. – Agensi


Hospital Medan ATM dijangka beroperasi sepenuhnya 20 Oktober
Oleh KOSMO!

17 Oktober 2020, 5:56 pm
Oleh IVAN AMIRUL
TAWAU – Hospital Medan Angkatan Tentera Malaysia (ATM) di Kompleks Sukan Tawau kini siap 70 peratus dan dijangka beroperasi mengikut jadual pertengahan Oktober ini.
Komander Hospital Medan ATM di Tawau, Kolonel Dr. Shamsul Bahary Muhamad berkata, persiapan membawa masuk peralatan, kelengkapan dan fasiliti hospital giat dijalankan ketika ini.
“Persiapan juga melibatkan atur gerak kemudahan perubatan ATM dari Bravo Kompeni, Batalion Pertama Perubatan (B Komp 1 Bn Ubat) yang berpangkalan di Kem Lok Kawi, Kota Kinabalu.
“Ujian penuh semua sistem di hospital ini turut dijangka bakal dijalankan pada Isnin minggu depan (19 Oktober) sebelum beroperasi sepenuhnya 20 Oktober ini,” katanya di sini tadi.
Dalam pada itu, Shamsul Bahary berkata, Tim Induk pasukan petugas perubatan membabitkan empat pegawai bersama 29 anggota lain-lain pangkat yang selamat mendarat di Lapangan Terbang Tawau sekitar pukul 11.49 pagi tadi.

Menaiki pesawat Tentera Udara Diraja Malaysia (TUDM) A400, menurutnya kumpulan petugas perubatan tentera berkenaan dianggotai Timbalan Komander Hospital Medan ATM, pakar bedah, pakar bius dan pakar kecemasan serta pegawai dan petugas kesihatan ATM. -K! ONLINE


Aktiviti gimnasium, bola sepak komersial dan futsal dibenarkan
Oleh KOSMO!

17 Oktober 2020, 5:50 pm
Oleh SUBKHI SUDARJI
PUTRAJAYA – Kerajaan membenarkan aktiviti sukan di gimnasium, padang bola sepak komersial dan pusat futsal di Kawasan Perintah Kawalan Pergerakan Bersyarat (PKPB) beroperasi mulai Isnin ini.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat pada sidang khas Majlis Keselamatan Negara (MKN) hari ini selepas mendengar permohonan dan rayuan daripada Kementerian Belia dan Sukan (KBS).
“Memandangkan aktiviti di gimnasium dilaksanakan secara individu dengan penjarakan fizikal, maka sidang khas hari ini bersetuju untuk membenarkan gimnasium beroperasi seperti biasa dengan SOP ketat yang telah ditetapkan sebelum ini,” katanya pada sidang akhbar di Facebook Live Kementerian Pertahanan hari ini.
Katanya, bagi aktiviti di padang bola sepak komersial dan pusat futsal kebenaran turut diberikan tetapi hanya bagi tujuan latihan sahaja.
“Aktiviti di padang bola sepak dan pusat futsal adalah terhad kepada 10 orang peserta pada satu-satu masa.

“Kebenaran ini akan berkuat kuasa bermula 19 Oktober ini dan prosedur operasi standard (SOP) selanjutnya akan diumumkan oleh KBS dalam masa terdekat,” katanya. -K! ONLINE


Pejabat Presiden UMNO nafi keluar surat sokong Anwar
Oleh KOSMO!

17 Oktober 2020, 5:47 pm
KUALA LUMPUR – Pejabat Presiden UMNO menafikan kewujudan surat oleh Datuk Seri Dr. Ahmad Zahid Hamidi menyokong Datuk Seri Anwar Ibrahim sebagai Perdana Menteri ke-9.
Setiausaha Kerja UMNO Malaysia, Datuk Mohd. Sumali Reduan berkata, beliau adalah individu yang bertanggungjawab menyediakan surat menyurat Pejabat Presiden UMNO.
“Saya ingin menegaskan bahawa Pejabat Presiden UMNO tidak pernah mengeluarkan surat ini.
“Saya dan pegawai pejabat presiden yang bertanggungjawab menyediakan segala surat menyurat dan juga ‘letter head’ tidak pernah dikeluarkan tanpa nombor rujukan,” katanya dalam satu kenyataan hari ini.
Mohd. Sumali berkata, surat yang tular di media sosial itu mungkin disebarkan oleh pihak berkepentingan dan berniat jahat merosakkan imej Presiden UMNO. – K! ONLINE


467 individu ingkar PKPP
Oleh KOSMO!

17 Oktober 2020, 5:35 pm
Oleh SUBKHI SUDARJI
PUTRAJAYA – Seramai 467 individu ditahan atas kesalahan ingkar arahan Perintah Kawalan Pergerakan Pemulihan (PKPP) dengan tangkapan paling tinggi membabitkan kegagalan memakai pelitup muka sebanyak 182 tangkapan.
Menteri Kanan (Keselamatan), Datuk Seri Ismail Sabri Yaakob berkata, kesalahan lain yang dikesan adalah gagal menyediakan peralatan serta merekod butiran diri (110), penjarakan fizikal (106), premis beroperasi lebih masa (lima) dan lain-lain (64).
“Daripada jumlah itu, seramai 460 individu telah dikompaun dan 6 lagi direman.
“Task Force akan terus mempertingkatkan pemeriksaan serta mengambil tindakan ke atas pemilik premis dan orang awam yang tidak mematuhi prosedur operasi standard (SOP) PKPP yang ditetapkan,” katanya pada sidang akhbar di Facebook Live Kementerian Pertahanan.
Katanya, seramai 58 pendatang tanpa izin (PATI), dua bot dan dua kenderaan darat berjaya dirampas.

“Daripada jumlah itu, Rejimen Pertama Kor Armor Diraja telah berjaya menangkap 33 PATI di Felda Tenggaroh, Mersing, Johor,” ujarnya.
Dalam pada itu, beliau berkata, seramai 49,923 individu pulang ke tanah air dari 24 Julai hingga 16 Oktober dan ditempatkan di 88 stesen kuarantin yang ditetapkan.
Daripada jumlah itu, seramai 9,261 individu menjalani proses kuarantin wajib manakala 381 lagi telah dihantar ke hospital manakala 40,281 individu telah di discaj dan dibenarkan pulang ke rumah.
Tambah beliau, sebanyak 28 operasi sanitasi meliputi tujuh zon merah, 12 zon kuning dan enam zon hijau membabitkan 10 negeri dan satu Wilayah Persekutuan dibuat Jabatan Bomba dan Penyelamat.
“Sebanyak tujuh operasi di Sabah, Kedah (lima), Terengganu (empat), Pulau Pinang, Sarawak (tiga), Selangor (dua) serta masing-masing satu di Johor, Perak, Pahang dan Putrajaya,” katanya. -K!ONLINE


869 kes positif, lima kluster baharu
Oleh NOR IDAYU BOSRO

17 Oktober 2020, 6:28 pm
PUTRAJAYA – Sebanyak 869 kes baharu Covid-19 dilaporkan hari ini termasuk daripada lima kluster baharu menjadikan jumlah kes positif sebanyak 19,627 kes.
Ketua Pengarah Kesihatan, Tan Sri Dr. Noor Hisham Abdullah berkata, 90 peratus kes dari kawasan penjara dan kawasan yang dikenakan Perintah Kawalan Pergerakan Diperketatkan (PKPD) dan Perintah Kawalan Pergerakan Bersyarat (PKPB).
“Sabah kekal negeri paling tinggi merekodkan kes Covid-19 dengan 451 kes diikuti Pulau Pinang (189) dan Selangor (159),” katanya.
Beliau berkata demikian pada sidang akhbar secara langsung di Facebook Live Kementerian Kesihatan di sini hari ini.
Noor Hisham berkata, empat lagi kematian berkaitan Covid-19 dilaporkan menjadikan sebanyak 180 kes kematian. -K! ONLINE


Bront Palarae terkurung jadi ‘Rapunzel’
Oleh KOSMO!

17 Oktober 2020, 6:35 pm
Oleh NURUL FADILA AWALUDIN

KUALA LUMPUR – Akur dengan prosedur operasi standard (SOP) yang ditetapkan kerajaan demi kesejahteraan umum sepanjang pandemik Covid-19, aktor Bront Palarae kini menjalani kuarantin kendiri di sebuah hotel berhampiran Lapangan Terbang Kuala Lumpur (KLIA).
Bront atau nama sebenarnya, Nasrul Suhaimin Saifuddin, 42, menjalani kuarantin di hotel berkenaan sejak 10 Oktober lalu selepas  pulang dari luar negara kerana menjalani penggambaran sebuah filem.
BRONT kini memasuki hari ketujuh menjalani kuarantin di sebuah hotel berdekatan KLIA.
Katanya, walaupun berasa sedikit bosan dia tetap berterima kasih kepada Kementerian Kesihatan Malaysia (KKM) dan hotel kerana telah memberikan layanan yang baik sepanjang tempoh di sana.
“Secara tidak langsung saya mengambil peluang untuk berehat dan menyelesaikan tugasan lain yang sebelum ini tertangguh.
“Diharapkan semua pihak tidak panik mahupun risau akan keadaan saya kerana paling utama kita semua perlu saling berganding bahu dalam menangani isu pandemik Covid-19 ini,” katanya dihubungi Kosmo! semalam.

Bront yang sebelum ini memuat naik gambar memakai gelang berwarna putih adalah bertujuan untuk memberitahu keadaannya kepada kenalan terdekat dan bukan untuk digembar-gemburkan.
“Sudah kumengerti perasaan Rapunzel,” tulisnya menerusi Fecebook semalam
Pelakon filem Gundala itu juga bagaimanapun tidak memperincikan lokasi dan judul filem terbaharu lakonannya  tersebut berikut terikat dengan kontrak.
Terdahulu, Bront baru sahaja diumumkan sebagai Pelakon Lelaki Terbaik meneruai drama rantaian The Bridge 2 pada majlis  Asian Academy Creative Awards (AACA) 2020.
Produksi The Bridge 2 juga menang besar apabila membawa pulang trofi Pelakon Wanita Terbaik menerusi kerja keras Rebecca Lim, Pelakon Pembantu Lelaki Terbaik (Miller Khan) dan Pelakon Pembantu Wanita Terbaik (Aida Aris).
The Bridge 2 terbitan Double Version turut memenangi kategori Drama Terbaik, Adaptasi Drama Terbaik, Penata Bunyi Terbaik dan Lakon Layar Terbaik.
SENARAI kategori kemenangan Bront bersama team The Bridge 2.
Kemenangan tersebut melayakkan syarikat produksi yang mewakili Malaysia  tersebut berentap ke peringkat seterusnya pada acara kemuncak AACA 2020 yang akan berlangsung pada 4 Disember depan dengan menyaksikan persaingan bersama 15 negara Asia.


12 tahanan lokap jalani saringan Covid-19
Oleh KOSMO!

17 Oktober 2020, 6:24 pm
Oleh NOOR HASLIZA NUSI
GEORGE TOWN – Seramai 12 tahanan reman di lokap transit Balai Polis Nibong Tebal, Seberang Perai Selatan dekat sini telah menjalani ujian saringan Covid-19 semalam.
Ketua Polis Negeri, Datuk Sahabudin Abd. Manan berkata, pihaknya sedang menunggu keputusan ujian saringan Covid-19 ke atas kesemua tahanan terbabit termasuk seorang daripadanya ialah kontak rapat kepada tahanan yang disahkan positif pandemik itu Khamis lalu.
Menurutnya, kesemua tahanan terbabit akan dipindahkan ke lokap Ibu Pejabat Polis Daerah Seberang Perai Selatan (IPD SPS) sekiranya ujian tersebut menunjukkan keputusan negatif.
“Mereka (tahanan reman) termasuk seorang kontak rapat berada di lokap transit bersama seorang tahanan yang positif Covid-19. Mereka telahpun disaring pada 15 dan 16 Oktober lalu.
“Sekiranya keputusan yang diperoleh adalah positif, kesemua tahanan terbabit akan menerima rawatan di hospital,” katanya kepada Kosmo! di sini petang tadi.

Sahabudin memberitahu, kes positif Covid-19 membabitkan seorang tahanan lokap adalah yang pertama dicatatkan polis kontinjen Pulau Pinang.
Semalam, Ketua Pengarah Kesihatan Tan Sri Noor Hisham Abdullah memaklumkan terdapat 33 kes positif Covid-19 baharu di negeri termasuk satu kes melibatkan tahanan lokap polis. – K! ONLI


161 murid, pelajar disaring Covid-19 secara pandu lalu
Oleh MOHD YUNUS YAKKUB

17 Oktober 2020, 4:35 pm
KUALA LANGAT – Seramai 161 murid dan pelajar dua buah sekolah di Sungai Manggis, di sini selesai melalui ujian saringan Covid-19 secara pandu lalu hari ini.
Ujian saringan bermula pukul 9 pagi itu melibatkan 79 murid Sekolah Kebangsaan (SK) Sungai Manggis dan 82 pelajar Sekolah Menengah Kebangsaan (SMK) Sungai Manggis.
Pegawai Kesihatan Daerah Kuala Langat, Dr. Wan Ahmad Razman Wan Abd. Salim berkata, saringan dilakukan di dua buah sekolah itu secara pandu lalu melalui kaunter ujian sapu yang disediakan di lokaliti terbabit.
“Ujian saringan susulan beberapa kes Covid-19 yang dilaporkan di kawasan Sungai Manggis (Kluster Bah Manggis).
“Keputusan ujian saringan dijangka diperoleh dalam masa dua hingga tiga hari,” katanya ketika dihubungi di sini hari ini.
Tambah beliau, pihaknya akan membuat langkah susulan dan jadual saringan di tempat yang akan ditentuian kepada murid dan pelajar yang gagal hadir untuk ujian saringan hari ini.

Wan Ahmad Razman turut mengesa masyarakat agar patuh prosedur operasi standard (SOP) yang disarankan Majlis Keselamatan Negara dan Kementerian Kesihatan Malaysia.
“Orang ramai dinasihatkan mengelakkan 3S iaitu tempat sempit, sesak dan sembang dekat serta mengamalkan 3W meliputi cuci tangan, memakai pakai pelitup muka dan elakkan bersentuhan dan beretika ketika batuk dan bersin,” katanya.
Ketua Pengarah Kesihatan, Tan Sri Dr Noor Hisham Abdullah sebelum ini dipetik berkata terdapat enam kluster baharu Covid-19 dikesan iaitu empat dikesan di Selangor dan masing-masing satu di Sabah dan Sarawak.
Ini termasuk Kluster Bah Manggis membabitkan dua daerah Tawau, Sabah dan daerah Kuala Langat, Selangor. – K!ONLINE


Rancang buka pusat asuhan percuma bantu petugas barisan hadapan
Oleh KOSMO!

17 Oktober 2020, 4:12 pm
Oleh IVAN AMIRUL
KOTA KINABALU – Pas Sabah merancang membuka pusat asuhan khas percuma bagi anak petugas barisan hadapan di negeri ini.
Alternatif berkeaan dilihat pendekatan terbaik bagi membantu golongan ibu bapa yang bekerja sebagai petugas barisan hadapan menguruskan anak-anak mereka.
Setiausaha Pas Sabah, Dr Aliakbar Gulasan berkata, bagaimanapun perkara terbabit sedang dalam peringkat perbincangan dengan Kementerian Kesihatan Malaysia (KKM) setakat ini.
Beliau yang juga Ahli Dewan Undangan Negeri (ADUN) Dilantik berkata, pihaknya sedar ramai petugas sebarisan hadapan di negeri ini terpaksa berkorban masa bersama keluarga demi memastikan masyarakat sentiasa berada dalam keadaan sihat dan selamat.
“Malahan situasi penularan Covid-19 ketika ini juga membuatkan ibu bapa yang bertugas dalam sektor penting ini sering berhadapan situasi berkaitan penjagaan anak-anak ketika perlu keluar bekerja.

“Kita di negeri ini mempunyai banyak Pusat Asuhan Tunas Islam (PASTI) yang sekarang semua murid dan guru sedang direhatkan.
“Oleh itu, guru-guru mempunyai banyak masa untuk membantu bagi bersama menjayakan alternatif ini,” katanya ketika ditemui media selepas menyampaikan sumbangan bantuan makanan kepada mesyarakat Islam dan Kristian di Kampung Keliangau, Menggatal hari ini.
Beliau berkata perancangan berkenaan buat permulaan meliputi petugas barisan hadapan di kawasan Kota Kinabalu, Putatan dan Papar.
“Ibu bapa boleh meletakkan anak mereka di pusat asuhan khas terbabit tanpa mengira masa dan perkhidmatan ini diberikan percuma.
“Perbincangan dengan KKM sedang berjalan kerana ada beberapa prosedur operasi standard tersendiri yang perlu dilihat dan patuhi.
“Kita jangkakan ia dapat dilaksana dalam masa terdekat ini,” katanya. – K! ONLINE


12 sampel minyak empat kapal diambil
Oleh KOSMO!

17 Oktober 2020, 5:30 pm
Oleh ZAKKINA WATI AHMAD TARMIZI
PORT DICKSON: Jabatan Alam Sekitar (JAS) mengesahkan telah mengambil 12 sampel minyak daripada empat buah kapal yang berlabuh di Kuala Linggi pada tarikh yang dikhuatiri berlaku tumpahan minyak sehingga mencemarkan Pantai Cermin, Batu 10 dekat sini, Isnin lalu.
Ketua Pengarahnya, Norlin Jaafar berkata, pihaknya dengan kerjasama Agensi Penguatkuasa Maritim Malaysia (Maritim Malaysia) dan Jabatan Laut telah mengambil sampel daripada kapal-kapal tersebut dan kemudiannya telah dihantar ke Jabatan Kimia untuk siasatan.
“Sebanyak 12 sampel minyak telah dihantar ke Jabatan Kimia untuk analisis dan mencari bukti suspek tumpahan insiden tumpahan minyak. Kami juga menggunakan data satelit untuk mengesan mana-mana kapal yang melalui laluan pada tarikh yang disyaki dalam usaha melengkapkan siasatan kami.
“Kami akan mencari bukti dan suspek serta mereka yang terbabit. Kami sedang menunggu keputusan sampel dalam masa terdekat dan kami tidak akan berkompromi dengan mereka yang melepaskan minyak dengan sengaja atau tidak sengaja. Ia tindakan yang tidak bertanggungjawab kerana menjejaskan sistem ekonomi,” katanya di sini tadi.
Katanya,  sebanyak 80 peratus kerja-kerja pembersihan pantai telah dilaksanakan yang memasuki hari kelima hari ini dengan pembabitan anggaran 250 anggota agensi awam dan swasta dari Melaka dan Negeri Sembilan.

“Kalau kita lihat Pantai Cermin ini sebanyak 80 peratus dan masih ada saki baki minyak dan terkini kami menggunakan ‘absorbent boom’ manakala di Tanjung Tuan pula 80 peratus sudah selesai yang melibatkan kawasan paya bakau.
“Untuk memastikan tiada lagi tumpahan minyak kami telah menjalankan pemantauan melalui Mariitm Malaysia yang membuat pemantauan di kawasan perairan berhampiran dan agar tiada lagi kapal yang mengambil peluang melepaskan minyak,” ujarnya. -K! ONLINE


Dua beranak terbunuh Honda Civic rempuh papan tanda
Oleh KOSMO!

17 Oktober 2020, 4:18 pm
Oleh MOHAMAD FAHD RAHMAT
KLUANG – Dua beranak terbunuh selepas Honda Civic dinaiki terbabas dan merempuh papan tanda jalan dalam kemalangan di Kilometer 78 Lebuhraya Utara-Selatan arah utara tengah hari tadi.
Menurut kenyataan Jabatan Bomba dan Penyelamat Johor, mangsa yang maut dikenali sebagai Mohd. Amirudin Abd. Razak, 19, iaitu penumpang belakang kanan dan Abd. Razak Mohd Mahudin, 50, penumpang hadapan.
Katanya, mangsa yang cedera pula ialah Mohd. Hamizan Abd. Razak, 27, yang juga pemandu kereta, serta Rahimah Yaman, 49, dan Nurul Nahirah Abd. Razak 21, yang duduk di tempat duduk penumpang belakang.
“Balai Bomba dan Penyelamat (BBP) Ayer Hitam menerima panggilan kecemasan kemalangan jalan raya melalui talian terus ke balai pada 12:08 tengahari.
“Satu jentera dari BBP Ayer Hitam dengan kekuatan keseluruhan seramai tujuh anggota telah dihantar ke tempat kejadian.

“Pasukan Tindakan Kecemasan di tempat kejadian didapati benar berlaku kemalangan jalan raya melibatkan Honda Civic telah terbabas melanggar papan tanda arah.
“Terdapat lima mangsa iaitu tiga lelaki dewasa dan dua perempuan dewasa. Bomba bertindak mengeluar mengeluarkan mangsa cedera iaitu dua perempuan dewasa dengan menggunakan peralatan khas dan seorang mangsa iaitu lelaki dewasa telah keluar dengan sendiri.
“Manakala, terdapat dua mangsa yang telah disahkan meninggal dunia oleh Pembantu Pegawai Perubatan Kementerian Kesihatan Malaysia (KKM), Klinik Kesihatan Simpang Renggam,” katanya dalam satu kenyataan hari ini.
Jelasnya, semua mangsa cedera dihantar ke Hospital BatuPahat dengan menggunakan dua Ambulans KKM dari Klinik Kesihatan Simpang Renggam.
“Mangsa meninggal dunia diserahkan kepada polis untuk tindakan lanjut dan operasi ditamatkan lebih kurang 1.23 petang,” katanya. – K! ONLINE


Seorang pekerja di Kompleks Beli-Belah Sogo positif Covid-19
Oleh AHMAD SHAHERMAN SHAMSURI

17 Oktober 2020, 5:03 pm
KUALA LUMPUR – Seorang kakitangan sebuah premis di Tingkat 7, Kompleks Beli-Belah Sogo, Jalan Tuanku Abdul Rahman, di sini disahkan positif Covid-19 selepas ujian saringan yang dilakukan semalam.
Pengurusan Sogo Kuala Lumpur dalam satu kenyataan berkata, kakitangan yang bekerja di premis penyewa, All IT Hypermarket itu tidak hadir bekerja sejak 12 Oktober lalu dan kini sedang berada di bawah pemantauan pihak berkuasa.
Katanya, pihak pengurusan telah mengambil langkah keselamatan awam segera dalam usaha menghadkan sebarang potensi berisiko.
“Sebagai langkah berjaga-jaga dan pematuhan kepada garis panduan Kementerian Kesihatan (KKM), kami telah menutup serta-merta premis All IT Hypermarket dan seluruh tingkat 7 pada hari ini untuk proses sanitasi dan pembersihan kawasan sekitar.
“Kami juga telah mengesan kontak rapat kakitangan berkenaan melalui daftar masuk QR dan kesemua rakan sekerja pesakit sudah menjalani ujian dan kuarantin kendiri,”katanya di sini hari ini.
Tambahnya, tingkat bawah LG sehingga tingkat 6, Kompleks Beli-Belah Sogo masih beroperasi seperti biasa.

“Kami akan meneruskan langkah pencegahan dan berjaga-jaga kerana keselamatan para pekerja serta orang awam adalah keutamaan kami.
“Pihak kami juga bekerja rapat dengan semua pihak berkaitan bagi mengambil langkah yang diperlukan,” jelasnya.-K! ONLINE


Laman Facebook KKM kini raih 4 juta pengikut
Oleh KOSMO!

17 Oktober 2020, 4:21 pm
Oleh MOHD. HUSNI MOHD. NOOR
PUTRAJAYA – Laman Facebook rasmi Kementerian Kesihatan (KKM) kini mempunyai empat juta pengikut.
Pencapaian itu membolehkan laman Facebook KKM itu diiktiraf sebagai laman Facebook yang mempunyai paling ramai pengikut dalam kalangan laman Facebook rasmi kementerian-kementerian lain.
“Terima kasih kerana menyokong kami dan terus menjadokan kami sebagai Facebook kementerian nombor satu di Malaysia.
“Facebook rasmi KKM kini telah mencapai angka 4,000,000 pengikut,” katanya menerusi satu hantaran di Facebook hari ini.
Rata-rata warganet mengucapkan tahniah kepada KKM di atas pencapaian itu.

Ressa Mohamad Tedius menerusi komennya: “Tahniah KKM, terima kasih pada yang terbabit.
Sementara itu, Hafizi Kee dalam komennya berkata, rakyat Malaysia harus berterima kasih kepada KKM di atas pengorbanan yang dicurahkan.
“Hanya Allah S.W.T sahaja yang mampu membalasnya,” katanya.
Sejak tercetusnya wabak Covid-19 di Malaysia awal tahun ini, laman Facebook KKM adalah antara saluran utama rakyat bagi mendapatkan info terkini mengenai perkembangan wabak itu.
Selain berkongsi angka-angka penting penularan Covid-19 di negara ini, laman berkenaan turut berkongsi pelbagai maklumat, nasihat, tindakan dan maklumat berkaitan wabak berkenaan buat panduan rakyat.
Malah, selain media elektronik, laman Facebook itu juga tidak pernah ketinggalan menyiarkan sidang media dikendalikan Ketua Pengarah Kesihatan, Tan Sri Dr. Noor Hisham Abdullah hampir setiap hari tanpa rehat sejak Februari lalu.
Laman Facebook KKM menyediakan info lengkap dalam bentuk grafik berkaitan kes-kes harian Covid-19, makluman kluster baharu, perkembangan Covid-19 di setiap negeri dan tindakan-tindakan susulan dalam menangani wabak berkenaan.
Selain laman Facebook KKM, beberapa laman median sosial lain turut menjadi tumpuan orang awam termasuk laman Facebook peribadi Noor Hisham, Public Health Malaysia (PHM), CPRC Kebangsaan dan Institute of Medical Research. – K! ONLINE


Ismail Sabri bebas Covid-19
Oleh KOSMO!

17 Oktober 2020, 4:58 pm
Oleh MOHD. HUSNI MOHD. NOOR
PUTRAJAYA – “Alhamdulillah, dengan doa dari seluruh rakyat, saya bebas dari jangkitan Covid-19,” kata Menteri Kanan (Keselamatan), Datuk Seri Ismail Sabri Yaakob.
Berita gembira itu diumumkan Ismail Sabri pada sidang akhbar secara langsung di Facebook Live Kementerian Pertahanan, hari ini.
Ismail berkata, beliau merakamkan ucapan terima kasih di atas komen-komen yang dihantar menerusi Facebook Live dan Instagram yang mendoakan kesihatannya.
“Saya telah terima keputusan ujian calitan pagi tadi bahawa ia negatif,” katanya.
Katanya, hari ini adalah hari terakhir beliau dikuarantin di rumah.

Ismail berkata, beliau juga memaklumkan, esok juga adalah hari terakhir mengendalikan sidang akhbar di kediamannya.
“Mulai Isnin ini, saya tidak lagi mengadakan sidang akhbar dari rumah,” katanya.
Selain Ismail Sabri, Perdana Menteri, Tan Sri Muhyiddin Yassin dan Menteri Kewangan, Datuk Seri Tengku Zafrul Tengku Abdul Aziz turut menamatkan tempoh kuarantin kendiri semalam selepas disahkan negatif Covid-19 bagi ujian calitan kedua.
Pada sidang akhbar sama, Ismail Sabri mengingatkan  kepada seluruh rakyat bahawa kita masih dalam tempoh Perintah Kawalan Pergerakan Pemulihan (PKPP) dan semua prosedur operasi standard (SOP) masih lagi berkuat kuasa.
“Apa yang penting adalah disiplin dan kesedaran diri kita sendiri dalam mengamalkan kawalan kendiri untuk memastikan diri, keluarga dan masyarakat kita kekal selamat,” katanya. – K! ONLINE


Tujuh anggota MPV IPD Ipoh diberi penghargaan
Oleh MUHAMAD TARMIZE MOHD NOR

17 Oktober 2020, 5:01 pm
IPOH – Tujuh anggota pasukan peronda (MPV) Ibu Pejabat Polis Daerah Ipoh dijulang sebagai wira apabila berjaya mematahkan cubaan pecah rumah dalam kejadian di Taman Binaria di sini kelmarin.
Ketua Polis Daerah Ipoh, Asisten Komisioner A. Asmadi Abdul Aziz berkata, tiga unit MPV dari Bahagian Pencegahan Jenayah dan Keselamatan Komuniti itu segera bertindak ke lokasi kejadian dalam tempoh lima minit selepas menerima maklumat daripada orang awam.
“Curiga dengan kehadiran dua lelaki di rumah jiran pada pukul 5.30 pagi, individu tersebut segera memaklumkan kepada polis menerusi panggilan Mers 999.
“Tiga unit MPV terus bergegas ke lokasi kejadian dan berjaya mengepung serta menahan seorang lelaki yang berada di dalam rumah mangsa,” katanya pada sidang akhbar di IPD Ipoh hari ini.
Tambah A. Asmadi, seorang lagi suspek bagaimanapun berjaya melarikan diri dalam kejadian tersebut namun polis telah mengenal pasti lelaki tersebut.
“Polis merampas pemutar skru, pemotong besi dan jek kereta yang dipercayai digunakan untuk pecah masuk rumah mangsa.

“Semakan rekod mendapati suspek berusia 27 tahun yang ditahan itu mempunyai sepuluh rekod lampau dan dia baharu sahaja keluar dari penjara sebulan yang lalu,” katanya.
Katanya, ujian air kencing juga mendapati suspek juga positif dadah jenis methamphetamine.
“Kertas siasatan yang telah lengkap akan dirujuk kepada Timbalan Pendakwa Raya dan kes disiasat mengikut Seksyen 411 dan 457 Kanun Keseksaan kerana memiliki harta curi dan pecah rumah,” katanya.
Terdahulu, tujuh anggota MPV tersebut diberi sijil penghargaan yang disampaikan oleh A. Asmadi.
Menurut A. Asmadi, pihaknya juga bercadang memberi penghargaan sama kepada orang awam yang melaporkan kejadian tersebut. -K! ONLINE


Lebih 80 rumah di Kuala Nerus rosak dilanda ribut
Oleh MOHD AZLI ADLAN

17 Oktober 2020, 5:14 pm
KUALA NERUS – Lebih 80 rumah di daerah ini mengalami kerosakan akibat dipukul ribut
melibatkan kerugian hampir RM200,000 pada semalam.
Kejadian ribut selama kira-kira 10 minit yang membawa bersama angin lintang pada pukul 9 malam tersebut melibatkan 11 kampung di dua mukim iaitu Buluh Gading dan Seberang Takir.
Seorang mangsa, Kamarudin Muda, 50, dari Kampung Banggol Donas di sini berkata, sewaktu kejadian, dia dan sebahagian penduduk kampung berlindung di sebuah warung kopi berhampiran rumahnya.
“Saya kemudiannya mengikut penduduk kampung lain bergotong-royong membersihkan pokok-pokok tumbang yang merentangi jalan raya di sekitar kawasan kampung.
“Sebaik tiba di rumah pada kira-kira pukul 12 tengah malam, saya baru sedar sebahagian besar bahagian dapur dan bilik air rumah saya telah ranap ditimpa tiga batang pokok iaitu getah, nangka dan kelapa,” katanya ketika ditemui Kosmo! di rumahnya di sini hari ini..
Sementara itu, Ahli Dewan Undangan Negeri
Buluh Gading, Ridzuan Hashim berkata, tinjauan kerosakan sebahagian rumah penduduk terlibay telah dilakukan pihaknya bersama Jabatan Kebajikan Masyarakat (JKM) negeri.

“Kami akan menyalurkan bantuan segera untuk membaiki kerosakan terutamanya atap yang dijangka siap dalam tempoh seminggu,” katanya. – K! ONLINE


Bengkel Penjara Pokok Sena jadi hospital sementara
Oleh KOSMO!

17 Oktober 2020, 4:14 pm
Oleh SITI A’ISYAH SUKAIMI
PUTRAJAYA – Kementerian Kesihatan (KKM) dan Angkatan Tentera Malaysia (ATM) membina hospital ‘makeshift’ di dalam fasiliti Penjara Pokok Sena di Kedah sebagai usaha mendepani wabak Covid-19 di negeri berkenaan.
Menteri Kesihatan, Datuk Seri Dr. Adham Baba berkata, dua blok bangunan bengkel sedia ada di dalam kawasan penjara berkenaan ditukar fungsi menjadi fasiliti kesihatan sementara bagi merawat pesakit termasuk mereka yang memerlukan bantuan oksigen.
“Fasiliti berkenaan mampu memuatkan 250 individu jika perlu serta boleh menempatkan pesakit dari penjara lain di sekitar Kedah.
“Ia juga lengkap dengan kemudahan kategori tiga dan kategori empat kerana mempunyai fasiliti Unit Rawatan Rapi (ICU) bagi pesakit yang memerlukan bantuan oksigen sebelum dihantar ke Hospital Tuanku Sultanah Bahiyah, Alor Setar,” katanya dalam kenyataan di sini hari ini.
Adham berkata, fasiliti di hospital berkenaan dijangka dapat beroperasi sepenuhnya pada 20 Oktober ini.

“KKM akan terus berusaha dalam memastikan keselamatan rakyat sentiasa menjadi keutamaan menerusi pelbagai inisiatif dan bantuan.
“Justeru KKM akan terus menjalinkan kerjasama strategik dengan pelbagai pihak selagi ia mampu membawa impak positif kepada rakyat,” katanya. – K! ONLINE


Geng Farid Temara tumpas
Oleh MUHAMAD TARMIZE MOHD NOR

17 Oktober 2020, 3:03 pm
IPOH – Polis berjaya menumpaskan Geng Farid Temara yang terlibat dengan 19 kes curi motosikal di sekitar daerah ini selepas menahan lima ahlinya termasuk seorang wanita minggu lalu.
Ketua Polis Daerah Ipoh, Asisten Komisioner A. Asmadi Abdul Aziz berkata, kesemua suspek yang berusia 20-an hingga 30-an itu telah aktif menjalankan kegiatan jenayah tersebut sejak enam bulan lalu dan mereka mensasarkan motosikal jenis Honda EX5.
“Mereka menjadikan wanita tersebut yang juga teman wanita dalang kumpulan ini sebagai peninjau untuk melihat kehadiran pemilik motosikal atau pihak polis.
“Selepas berjaya melarikan motosikal tersebut, mereka akan meleraikannya untuk dijual sebagai alat ganti manakala rangka motosikal dan komponen lain yang tidak diperlukan akan dibuang ke dalam lombong di sekitar Ipoh,” katanya pada sidang akhbar di Ibu Pejabat Polis Ipoh hari ini.
Tambah A. Asmadi, selain tangkapan, polis juga berjaya menemui semula tiga rangka motosikal curi yang dibuang di sebuah lombong di kawasan Pasir Puteh tidak termasuk beberapa buah motosikal curi.
“Hasil soal siasat, polis berjaya menyelesaikan 19 kes curi motosikal di daerah tersebut.

“Semua suspek kini direman selama 21 hari mengikut Akta Pencegahan Jenayah 1959 (POCA),” katanya.
Dalam perkembangan lain, A. Asmadi berkata, pihaknya juga berjaya menyelesaikan kira-kira 25 kes pecah cermin kereta selepas menahan seorang lelaki berusia 33 tahun di Pangsapuri Waller Court di sini kelmarin.
“Siasatan dan tangkapan ke atas suspek dibuat hasil aduan yang diterima mangsa yang mengalami kerugian sebanyak lebih RM24,000 akibat kehilangan komputer riba dan dokumen peribadi lain pada 30 September lalu.
“Hasil siasatan suspek mengaku terlibat dalam kes sekitar Pekan Baharu, Pekan Lama, Jalan Bendahara dan Pasir Puteh sejak Julai lalu,” katanya.
Katanya, polis turut menahan seorang lelaki berusia 25 tahun yang merupakan pembeli barangan curi tersebut. – K! ONLINE


Kampus UniSZA dibuka semula hari ini
Oleh MOHD AZLI ADLAN

17 Oktober 2020, 3:39 pm
KUALA NERUS – Kampus Universiti Sultan Zainal Abidin (UniSZA) di buka semula mulai esok selepas ditutup selama dua minggu selepas salah seorang kakitangannya disahkan positif Covid-19 pada 4 Oktober lalu.
Naib Canselor UniSZA, Prof. Datuk Dr. Hassan Basri Awang Mat Dahan berkata, ia melibatkan tiga kampus universiti awam itu iaitu di Gong Badak di sini; Tembila, Besut dan Perubatan, Kuala Terengganu.
“Ketiga-tiga kampus itu telah disahkan bebas daripada virus Covid-19 dan semua bangunan di dalamnya sudah dinyah cemar sepanjang dua minggu ini.
“Sehubungan itu saya minta kesemua staf UniSZA tidak perlu bimbang untuk kembali bekerja mulai esok,” katanya di sini hari ini.
Terdahulu beliau menyampaikan amanat kepada warga UniSZA secara dalam talian menerusi platform Webex.
Hassan Basri menasihatkan kakitangannya agar sentiasa mematuhi prosedur operasi standard (SOP) ditetapkan termasuk memakai pelitup muka sewaktu bertugas.

Tambah beliau, staf UniSZA yang sebelum ini menjalani perintah kuarantin wajib dibenarkan untuk bekerja dari rumah dalam tempoh seminggu lagi.
“Begitu juga kakitangan yang tersekat di kawasan Perintah Kawalan Pergerakan Bersyarat (PKPB) juga dibenarkan bekerja dari rumah.
“Mereka yang terlibat (bekerja dari rumah) perlu mengemaskini status masing-masing setiap hari,” katanya.
Hassan Basri berkata, kakitangan UniSZA yang tersekat di kawasan PKPB masih dibenarkan bekerja di rumah dan perlu mengemaskini status masing-masing setiap hari.
Kosmo! 5 Oktober lalu melaporkan UniSZA ditutup selepas seorang kakitangannya disahkan Covid-19 semalam. – K! ONLINE


Kucing terperangkap dalam cerobong asap
Oleh KOSMO!

17 Oktober 2020, 3:17 pm
Oleh ISKANDAR SHAH MOHAMED
KLANG – Bunyi pelik didengari suri rumah dipercayai daripada cerobong asap dapur rumahnya membawa penemuan seekor kucing betina dalam kejadian di Seksyen 3, Petaling Jaya hari ini.
Kejadian itu disedari pukul 1 petang ketika wanita berusia 40an itu mahu memasak di dapur berkenaan sebelum cuba suaminya cuba membuka cerobong tersebut namun gagal.
Ketua Sektor Operasi Angkatan Pertahanan Awam (APM) Klang, Leftenan (PA) Muhammad Najib
Mohamad Isahak berkata, sepasukan lima anggota bergegas ke lokasi kejadian selepas menerima panggilan pada pukul 1.11 petang.
“Setibanya di dapur itu, anggota kita segera membuka struktur cerobong asap tersebut dan mendapati seekor kucing berada di dalamnya.
“Kucing betina yang tersangkut itu kemudian berjaya dikeluarkan dalam tempoh 15 minit,” katanya ketika dihubungi Kosmo! di sini hari ini.

Tambah Muhammad Najib, pihaknya tidak menolak kemungkinan kucing tersebut masuk ke cerobong menerusi bumbung rumah.
Ujarnya, haiwan berkenaan yang tidak mengalami sebarang kecederaan kemudiannya diserahkan kepada pasangan suami isteri itu yang mahu memeliharanya.
“Mujur kejadian itu disedari awal dan kucing tersebut boleh mati sekiranya menghidu asap yang banyak,” katanya. – K! ONLINE


Pas belum ada kata putus bertanding PRK Batu Sapi
Oleh KOSMO!

17 Oktober 2020, 4:09 pm
Oleh IVAN AMIRUL
KOTA KINABALU – Pas Sabah memaklumkan tiada sebarang perbincangan rasmi dibuat setakat ini bersama Pas Pusat berkaitan Pilihan Raya Kecil (PRK) Batu Sapi.
Setiausaha Pas Sabah, Dr Aliakbar Gulasan berkata, ia termasuklah samaada parti itu berhasrat untuk meletakkan calon atau mengambil keputusan tidak bertanding.
“Secara prinsipnya mungkin isu Covid-19 ketika ini belum membolehkan parti belum membuat keputusan.
“Saya lihat situasi semasa ketika ini, lebih baik kita tidak meletakkan calon supaya mampu menghindar dari menjadi salah satu entiti yang boleh menggalakkan penular wabak Covid-19 di negeri ini.
“Bagaimanapun, semuanya terpulang kepada pimpinan Pas Pusat,” katanya ketika ditemui media selepas menyampaikan sumbangan bantuan makanan kepada mesyarakat Islam dan Kristian di Kampung Keliangau, Menggatal hari ini.

Dalam pada itu, ditanya berkaitan gerak kerja Pas Sabah sekiranya Gabungan Rakyat Sabah (GRS) bertanding dalam PRK Batu Sapi akan datang, beliau menyatakan masih terlalu awal untuk memperkatakan hal itu.
“Kita akan berbincang selepas semua keputusan rasmi sudah dibuat.
“Mungkin ada perbincangan yang lebih spesifik ke arah PRK Batu Sapi selepas itu,” katanya.
Sementara itu, Aliakbar menyatakan sebanyak 60 bakul makanan terdiri barangan keperluan asas termasuklah beras, tepung, telur dan ayam diberikan kepada penduduk setempat di Kampung Keliangau.
Beliau yang juga Ahli Dewan Undangan Negeri (ADUN) Dilantik menyatakan pemberian sumbangan terbabit adalah fasa pertama manakala pemberian sumbangan seterusnya sebanyak 80 bakul makanan bakal disalurkan untuk fasa kedua pada hari Selasa minggu depan.
Sementara itu, mengenai penerimaan penduduk setempat ke atas sumbangan disalurkan Pas Sabah di kawasan berkenaan yang kebanyakkan masyarakatnya beragama Kristian, beliau berkata, ia bukanlah isu besar kerana pihaknya sentiasa menghulurkan bantuan tanpa melihat latar belakang agama mahupun kaum.
“Hal ini yang sering disalah erti kerana sesetengah pihak menyatakan Pas selalu meminggirkan masyarakat bukan Islam.
“Ini suatu persepsi yang sangat negatif. Kita di Sabah ini hidup dalam kepelbagaian budaya dan nilai seumpama itu tidak ada dalam kalangan masyarakat.
“Cuma adakalanya terdapat pihak tertentu yang cuba membuat provokasi atau bersifat prajudis terhadap Pas,” katanya.
Terdahulu, PRK Batu Sapi perlu diadakan berikutan kematian Ahli Parlimennya, Datuk Liew Vui Keong pada 2 Oktober lalu. – K! ONLINE


Pulun bersihkan pantai, paya bakau
Oleh KOSMO!

17 Oktober 2020, 3:14 pm
Oleh DIYANATUL ATIQAH ZAKARYA
ALOR GAJAH – Memasuki hari keenam, lebih 100 kakitangan dari 18 agensi negeri ini masih berhempas-pulas membersihkan tumpahan minyak di pesisir pantai dan kawasan pokok bakau di Tanjung Tuan di sini.
Sekretariat Jawatankuasa Pengurusan Bencana Daerah Alor Gajah, Leftenan (Pertahanan Awam) Noor Jauzi Hashim dalam satu kenyataan berkata, kerja-kerja pembersihan itu dibuat secara manual termasuk mengutip, menyapu dan mencedok sisa minyak di kawasan terbabit.
“Seramai 115 kakitangan masih di lokasi untuk kerja-kerja pembersihan tumpahan minyak ini termasuklah tenaga kerja dari Petronas, Angkatan Pertahanan Awam (APM), Jabatan Alam Sekitar (JAS), Jabatan Laut Malaysia, Jabatan Sukarelawan Malaysia (RELA) dan Pejabat Daerah dan Tanah Alor Gajah (PDTAG).
“Sisa minyak ini terpaksa dibersihkan secara manual termasuk mengutip, mencedok (scooping) dan menyapu (sweeping) dan pembersihan turut dilakukan di kawasan pokok bakau,” katanya.
Mengulas lanjut, beliau berkata, sisa minyak yang terkumpul akan dikutip oleh pejabat Jabatan Perlindungan Hidupan Liar dan Taman Negara (Perhilitan).

“Pemantauan air turut dilakukan untuk meninjau keadaan perangkap minyak yang digunakan dan penggantian alat itu juga dibuat di lokasi kawasan paya bakau.
“Kerja-kerja pembersihan lain termasuklah mengutip sisa sampah dan kayu di kawasan terlibat,” katanya.
Terdahulu, antara agensi lain yang terlibat adalah Polis Diraja Malaysia, Agensi Penguatkuasaan Maritim Malaysia, Jabatan Bomba dan Penyelamat Malaysia, Jabatan Kerja Raya, Majlis Perbandaran Alor Gajah, Pejabat Daerah dan Tanah Alor Gajah dan PV Environment. – K! ONLINE


Remaja larikan dua tabung derma
Oleh KOSMO!

17 Oktober 2020, 3:47 pm
Oleh OTHMAN YAHAYA
YAN – Seorang remaja lelaki melarikan dua tabung kutipan derma selepas berpura-pura memesan air minuman di sebuah restoran nasi kandar di Jalan Guar Utama, Guar Chempedak di sini semalam.
Dalam kejadian kira-kira pukul 9.21 malam itu, suspek masuk ke dalam restoran dan memesan sebungkus teh ais dengan seorang pekerja di kaunter bayaran.
Pekerja restoran, Muhammad Najmi Said, 22, berkata, dia terus bangun untuk membuat air kerana dua lagi rakan sekerja sibuk di dapur.
“Saya yang mahu menyerahkan bungkusan minuman terkejut apabila mendapati remaja itu telah tiada sebelum seorang pelanggan memberitahu suspek bergegas keluar selepas mengambil dua tabung derma di kaunter bayaran,” katanya di sini hari ini.
Katanya, dia kemudian memanggil rakan sekerjanya untuk melihat rakaman televisyen litar tertutup (CCTV) dan mendapati remaja terbabit melarikan dua tabung derma berkenaan.

“Satu tabung derma adalah untuk tujuan pembinaan dewan di Masjid Al-Wusta Guar Chempedak manakala satu lagi untuk tujuan baik pulih Surau Al-Faizin dekat sini,” ujarnya.
Menurut Muhammad Najmi, kedua-dua tabung itu dipercayai mengandungi wang derma yang banyak kerana pemerhatiannya mendapati ramai pelanggan menderma setiap kali masuk ke premis tersebut untuk menjamu selera.
“Selepas memaklumkan tentang kejadian kepada pemilik restoran, saya membuat laporan di Ibu Pejabat Polis Daerah (IPD) Yan lewat malam tadi,” jelasnya.
Satu rakaman CCTV memaparkan tindakan seorang remaja lelaki melarikan tabung derma dari sebuah restoran tersebar di beberapa kumpulan WhatsApp sejak semalam.
Sementara itu, Ketua Polis Daerah Yan, Deputi Superintendan Shahnaz Akhtar Haji yang dihubungi berkata, pihaknya sedang mengesan suspek dan kes disiasat di bawah Seksyen 380 Kanun Keseksaan kerana mencuri dalam bangunan. – K! ONLINE


SK Permatang Janggus disanitasi kali ketiga
Oleh KOSMO!

17 Oktober 2020, 2:59 pm
Oleh SITI NUR MAS ERAH AMRAN
SEBERANG PERAI – Operasi sanitasi yang berlangsung buat kali ketiga di Sekolah Kebangsaan Permatang Janggus, Penaga, Kepala Batas di sini hari ini dijangka dapat memastikan sekolah kekal berada dalam keadaan bersih dan selamat dari ancaman Covid-19.
Yang Dipertua Persatuan Ibu Bapa dan Guru (PIBG), Zainal Abidin Omar berkata, semburan nyah kuman pertama telahpun dilaksanakan pihak Kementerian Kesihatan pada 1 Oktober lalu manakala diikuti semburan kedua pada 7 Oktober oleh Pejabat Kesihatan Daerah Seberang Perai Utara (SPU).
“Pasukan Khas Bahan Kimia Berbahaya (HAZMAT) dari Balai Bomba dan Penyelamat Perai menjalankan operasi sanitasi ketiga bagi memastikan keselamatan murid dan warga sekolah lebih terjamin.
“Keseluruhan kawasan sekolah merangkumi bilik darjah termasuklah Masjik Jamek Permatang Janggus turut disanitasi untuk meningkatkan keselesaan jemaah setempat,” katanya ketika dihubungi di sini hari ini.
Khamis lalu, semua murid Tahun Satu dan Dua sekolah berkenaan yang menjalani kuarantin sejak 2 Oktober lalu susulan seorang guru dikesan positif Covid-19 kembali memulakan sesi persekolahan.

Mengulas lanjut, beliau berkata secara keseuruhannya, seramai 435 warga sekolah telah menjalani ujian swab Covid-19 pada 1 Oktober lalu.
“Ujian saringan berkenaan membabitkan seramai 378 murid, 38 guru, tujuh kakitangan, tujuh pekerja kantin dan lima tukang kebun.
“Seramai 161 individu kemudiannya turut diarahkan untuk menjalani ujian saringan Covid-19 pertama pada 7 Oktober lalu manakala ujian kedua membabitkan 180 murid dan tiga guru berlangsung pada 13 Oktober.
“Keputusan ujian adalah negatif, justeru sekolah dibuka semula membabitkan semua murid bermula Khamis lalu,” katanya.
Terdahulu sekolah itu ditutup selama lapan hari sejak 1 Oktober lalu selepas seorang gurunya positif Covid-19. – K! ONLINE


Sembilan PATI ditahan ketika sedang bersembunyi
Oleh AHMAD SHAHERMAN SHAMSURI

17 Oktober 2020, 3:35 pm
KUALA LUMPUR – Hasrat sembilan pendatang asing tanpa izin (PATI) untuk memasuki negara ini gagal selepas kesemua mereka ditahan sepasukan anggota Angkatan Tentera Malaysia semasa Ops Benteng di sekitar Desaru, Kota Tinggi pagi tadi.
Kesemua PATI warga Indonesia berusia lingkungan 21 hingga 43 tahun itu ditahan kira-kira pukul 5 pagi.
Pasukan 1 Rejimen Renjer Diraja (RRD) daripada Markas Divisyen Ketiga Infantri Malaysia berkata, tangkapan itu dibuat oleh Tim Quick Reaction Force (QRF) selepas pihaknya menerima maklumat daripada petugas pos pemerhati.
Katanya, anggota tersebut telah mengesan kehadiran sebuah bot kecil dan menurunkan PATI sekitar kawasan Tanjung Lompat, Desaru, Kota Tinggi sekitar pukul 4 pagi.
“Hasil penjejakan dan serbuan, sekitar pukul 4.45 pagi Tim QRF telah berjaya menahan sembilan PATI terdiri daripada tiga lelaki dan enam wanita.
“Semasa serbuan dilakukan kesemua mereka sedang bersembunyi di hutan berhampiran pesisir pantai tersebut dipercayai baru tiba ke negara ini melalui laluan yang tidak sah,” katanya dalam satu kenyataan di sini hari ini.

Tambah kenyataan itu, kesemua PATI yang ditahan kemudiannya dibawa ke Markas Taktikal Tanjung Sepang untuk menjalani pemeriksaan dan saringan Covid-19 sebelum diserahkan kepada pihak Jabatan Imigresen Malaysia.
Jelasnya, laporan Polis telah dibuat di Balai Polis Bayu Damai, Pengerang.
“Nilai rampasan keseluruha dianggarkan berjumlah RM17,956.67 melibatkan wang tunai RM3,117.00 dan matawang Indonesia IDR13,123,200 Rupiah (RM 3,713.23) serta 11 buah telefon bimbit dan beberapa jenis barang kemas.
“Pasukan meneruskan atur gerak Tim QRF bagi menjejak kemungkinan saki baki PATI di sekitar kawasan tangkapan,” katanya. – K! ONLINE


UMNO, Pas kekal muafakat
Oleh ZULKIFLI MANZOR

17 Oktober 2020, 3:50 pm
KUALA LUMPUR – Pimpinan tertinggi UMNO dan Pas mencapai kesepakatan untuk terus mempertahankan dan memperkasakan muafakat kedua-dua parti.
Ketua Pergerakan Pemuda UMNO Malaysia, Datuk Dr. Asyraf Wajdi Dusuki berkata, hasrat itu dinyatakan pada pertemuan Presiden UMNO, Datuk Seri Dr. Ahmad Zahid Hamidi dan Presiden Pas, Datuk Seri Abdul Hadi Awang hari ini.
“Pertemuan berlangsung dengan semangat ukhwah dan mahabbah. Kedua-dua pimpinan berkongsi citra dan semangat untuk terus memastikan muafakat UMNO dan Pas dipertahan dan diperkasakan.
“Biarlah apa jua tohmahan dan fitnah cuba dilontarkan untuk menggagalkannya yang pasti UMNO dan Pas terus kekal muafakat,” katanya dalam satu hantaran di akaun Facebook beliau hari ini.
Beliau memuat naik gambar pertemuan tersebut di Facebook dan turut kelihatan Setiausaha Agung UMNO, Datuk Seri Ahmad Maslan.
Asyraf Wajdi berkata, Presidan Pas pada pertemuan itu menyatakan UMNO dan Pas tunjang kekuatan bangsa Melayu dan Islam, maka tunjang itu terus diperkuatkan demi rakyat dan ummah. – K! ONLINE


Ketam, udang kara diselaput minyak
Oleh KOSMO!

17 Oktober 2020, 3:37 pm
Oleh ZAKKINA WATI AHMAD TARMIZI
PORT DICKSON – Operasi pembersihan Pantai Cermin, Batu 10, dekat sini memasuki hari kelima hari ini selepas insiden tumpahan minyak yang berlaku Isnin lalu.
Tinjauan Kosmo! hari ini ke lokasi kejadian turut dimaklumkan oleh sukarelawan pembersihan yang menemukan banyak habitat laut yang mati serta udang dan udang kara yang diselaputi sisa minyak.
Haiwan-haiwan tersebut ditemukan di kawasan pokok bakau di pantai tersebut yang turut teruk terjejas akibat tumpahan minyak tersebut.
Anggota Jabatan Sukarelawan Malaysia (Rela), Nora Basrawi, 44 berkata, dia sedih apabila melihat banyak hidupan laut mati semasa melakukan kerja-kerja pembersihan di kawasan pokok bakau.
“Kerja-kerja pembersihan di sini memang meletihkan tapi lebih sedih apabila lihat kehidupan laut mati disebabkan tumpahan minyak.

“Ini kali pertama kali saya menyertai operasi tumpahan minyak sepanjang saya berkhidmat dengan Rela namun pengalaman pertama ini memang agak menyedihkan,” katanya ketika ditemui Kosmo! di sini hari ini.
Sementara itu, sukarelawan Angkatan Pertahanan Awam (APM), Muhamad Danial Hakim Rostam, 20, berkata, operasi pembersihan itu agak rumit berbanding ketika dia mengikuti operasi di pusat kuarantin penempatan pesakit Covid-19.
“Ini kali pertama menyertai operasi tumpahan minyak dan ini operasi paling mencabar kerana perlu membersihkan batu dan perlu mengelap minyak.
“Paling sedih apabila saya melihat tumpahan ini menyebabkan ekosistem dan habitat laut mati, semasa pembersihan kami menjumpai ketam, udang kara yang terkena minyak,” katanya.
Sementara itu, operasi pembersihan pantai hari ini melibatkan kerja-kerja ‘scooping’ yang turut disertai 30 anggota tentera dari Kem (Dua Armor) Port Dickson dan 30 anggota APM. – K! ONLINE


Rasai suasana malam di Kellie’s Castle
Oleh KOSMO!

17 Oktober 2020, 2:08 pm
Oleh ZAKI SALLEH
BATU GAJAH – Orang ramai kini berpeluang merasai suasana malam di Kellie’s Castle di sini apabila ia dibuka untuk dikunjungi pada waktu malam.
Kellie’s Castle merupakan rumah agam kepunyaan saudagar berbangsa Ireland, mendiang William Kellie Smith yang kerap dikaitkan dengan kisah misteri.
Lawatan pada waktu malam ini diperkenalkan sebagai salah satu inisiatif kerajaan negeri menerusi Tourism Perak dengan kerjasama Persatuan-Persatuan Pelancongan Di Dalam Negeri Perak sebagai inisiatif bagi mengalakkan kedatangan pengunjung luar ke sini.
Pengerusi Jawatankuasa Perumahan, Kerajaan Tempatan, Pengangkutan Awam dan Pelancongan Perak, Datuk Nolee Ashilin Mohamed Radzi berkata, lawatan malam itu dibuka sepanjang Oktober ini pada hari Jumaat dan Sabtu bermula pukul 8 malam hingga 12 tengah malam.
Menurut beliau, Kellie’s Castle dipilih sebagai satu produk pelancongan malam atau Dark Tourism oleh Tourism Malaysia bersempena dengan Program Dream To Travel PATA pada 1 Julai lalu.

“Kita merasa bertuah apabila Kellies Castle di Batu Gajah telah mempersembahkan secara langsung selama 35 minit dengan kerjasama Urusetia PATA atau Persatuan Pelancongan Asia Pasifik di Bangkok dan Tourism Malaysia di Putrajaya.
“Persembahan ini telah disaksikan lebih dari 450 org ahli-ahli PATA seluruh dunia yang ketika itu menghadapi situasi Perintah Kawalan Pergerakan. lni merupakan satu platform yang amat baik dalam mempromosikan produk pelancongan negeri Perak ke pentas antarabangsa,” katanya kepada pemberita malam tadi.
Terdahulu beliau melancarkan Geotourism Vounchers #TravelPeraklah dan DarkTourism di Kellie’s Castle di sini malam tadi yang turut dihadiri Ketua Pegawai Eksekutif Tourism Perak, Nurmalis Musa.
Lawatan waktu malam ke Kellie’s Castle ini bagaimana pun dibuka kepada pengunjung berusia 12 tahun ke atas secara berkumpulan dengan diiringi petugas manakala harga tiket yang dikenakan adalah RM10 seorang.
Ini merupakan pembukaan kali ketiga bagi lawatan pada waktu malam kepada pengunjung sejak diperkenalkan pada tahun 2017.
Dalam pada itu kata Nolee, Geotourism Vounchers #TravelPeraklah adalah inisiatif fasa kedua untuk membantu memulihkan sektor pelancongan negeri susulan kejayaan program Travel Baucar #TravelPerakLah yang dilancarkan pada Jun lalu.
Baucer bernilai RM150 ini boleh didapati di kesemua agensi pelancongan yang berdaftar dan terpilih dengan kadar syarat minimun pembelian pakej bernilai RM299 seorang atau tiga hari dua malam bagi mengetengahkan pakej dan produk terbaharu di bawah Geopark Perak sebagai destinasi wajib dilawati oleh pelancong. – K! ONLINE


Jenazah Abdul Aziz selamat dikebumikan
Oleh KOSMO!

17 Oktober 2020, 2:14 pm
Oleh ASLIZA MUSA
GOPENG – Jenazah bekas Menteri Pembangunan Luar Bandar dan Wilayah, Tan Sri Abdul Aziz Shamsuddin selamat dikebumikan di Tanah Perkuburan Islam Kampung Gunung Mesah Hilir di sini hari ini.
Jenazah Allahyarham dikebumikan pada pukul 9.20 pagi selepas disembahyangkan di Masjid At-Taqwa Taman Tun Dr. Ismail di Kuala Lumpur selepas solat Subuh.
Hadir memberi penghormatan terakhir kepada Allahyarham ialah Setiausaha Politik Perdana Menteri, Saiful Adli Mohd. Arshad dan Orang Besar Jajahan Kampar, Toh Sedewa Raja Datuk Abdul Talib Abd. Fahmi.
Allahyarham Abdul Aziz yang meninggal dunia pada usia 82 tahun akibat sakit jantung itu meninggalkan empat orang anak hasil perkahwinannya bersama isteri, Puan Sri Rosmawati Abdul Ghafar.
Anak sulung Allahyarham, Mohd. Nazasli, 52, ketika ditemui selepas majlis pengebumian berkata, bapanya dimasukkan ke Pusat Perubatan Ara Damansara di Selangor sejak lebih sebulan lalu selepas menjalani pemeriksaan kesihatan.

“Arwah bapa menghembuskan nafas terakhir di sisi ahli keluarga pada pukul 11.52 malam,” katanya.
Allahyarham yang merupakan bekas guru itu pernah berkhidmat sebagai Pegawai Khas kepada Menteri Pelajaran pada tahun 1975 yang ketika itu disandang Tun Dr. Mahathir Mohamad.
Beliau juga pernah berkhidmat sebagai Setiausaha Sulit kepada Dr. Mahathir yang ketika itu Perdana Menteri keempat dari tahun 1981 hingga 1999.
Beliau kemudiannya meneruskan khidmat dalam politik dengan menjadi Ahli Parlimen Shah Alam dan Menteri Pembangunan Luar Bandar dan Wilayah dari tahun 2004 hingga 2008.
Beliau juga bekas Timbalan Pengerusi Badan Perhubungan UMNO Perak serta Ahli Majlis Tertinggi UMNO itu juga aktif dalam Majlis Perundingan Melayu (MPM) dan pernah menjawat jawatan sebagai Pengerusi Biro Perlembagaan dan Perundingan MPM. – K! ONLINE


Polis tahan wanita pakai gelang merah jambu di kedai runcit
Oleh KOSMO!

17 Oktober 2020, 2:47 pm
Oleh IVAN AMIRUL
LABUAN – Seorang wanita memakai gelang merah jambu ditahan polis ekoran didapati ingkar perintah kuarantin dikeluarkan oleh Jabatan Kesihatan Wilayah Persekutuan Labuan semalam.
Dalam kejadian kira-kira pukul 2.30 petang itu, wanita berusia 32 tahun berkenaan ditahan selepas didapati berada di sebuah kedai runcit untuk membeli barangan di kawasan Bandar Labuan.
Ketua Polis Daerah Labuan, Superintendan Muhamad Farid Ahmad berkata, penahanan suspek adalah hasil maklumat daripada orang awam berikutan menyedari wanita terbabit memakai gelang berwarna merah jambu.
“Suspek sebelum ini dikenalpasti masuk ke Labuan melalui pintu masuk di Terminal Feri Antarabangsa Labuan pada 27 September lalu sebelum mendapat perintah kuarantin sehingga 10 Oktober.
“Bagaimanapun, wanita berkenaan kemudiannya diarahkan menjalani sambungan kuarantin di rumah bermula semalam sehingga 29 Oktober depan sementara menunggu keputusan ujian saringan kali kedua.

“Bagaimanapun, suspek ingkar dan melanggarkan perintah kuarantin berkenaan dengan singgah ke kedai runcit bersama suaminya dipercayai ketika dalam perjalanan pulang daripada hospital,” katanya dalam kenyataan media hari ini.
Muhamad Farid berkata, kes disiasat mengikut Seksyen 269 Kanun Keseksaan kerana perbuatan cuai yang mungkin merebakkan jangkitan penyakit berbahaya.
Dalam pada itu, kes turut disiasat mengikut Seksyen 22(b) Akta Pencegahan Dan Pengawalan Penyakit Berjangkit 1988 kerana tidak mematuhi perintah sah yang dikeluarkan pegawai berkuasa.
“Bagi kesalahan mengikut Seksyen 269 Kanun Keseksaan, jika disabit bersalah, boleh dikenakan hukuman penjara selama tempoh sehingga enam bulan atau denda, atau kedua-duanya sekali.
“Kesalahan mengikut Seksyen 22(b) Akta Pencegahan Dan Pengawalan Penyakit Berjangkit 1988 pula jika disabitkan bagi kesalahan pertama hukuman penjara tempoh tidak lebih dua tahun, atau denda atau kedua-duanya sekali.
“Bagi kesalahan kali kedua atau berikutnya hukuman penjara tempoh tidak melebihi lima tahun, atau denda atau kedua-duanya,” katanya.
Muhamad Farid berkata, bagi kesalahan berterusan, pesalah boleh dikenakan hukuman denda tidak melebihi RM200 bagi tiap-tiap hari kesalahan itu berterusan. – K! ONLINE


Tengku Zafrul mulakan tugas selepas 14 hari kuarantin kendiri
Oleh KOSMO!

17 Oktober 2020, 2:43 pm
Oleh MOHD. HUSNI MOHD. NOOR
PUTRAJAYA – Menteri Kewangan, Tengku Datuk Seri Zafrul Tengku Abdul Aziz kembali bertugas hari ini selepas 14 hari menjalani kuarantin kendiri di rumah sejak 5 Oktober lalu.
Biarpun pada hari Sabtu, Tengku Zafrul tetap masuk ke pejabatnya di Kompleks Kementerian Kewangan, Presint 2, di sini bagi menyelesaikan tugas-tugas tertunggak.
“Alhamdulillah, keputusan saringan kesihatan terakhir adalah negatif.
“Kembali bertugas di Kementerian Kewangan hari ini selepas menjalani pemantauan kesihatan kendiri selama 14 hari, seperti yang disarankan oleh Kementerian Kesihatan.
“Pembentangan Belanjawan 2021 semakin hampir jadi mohon doakan semuanya berjalan lancar,” katanya menerusi hantaran di Facebook hari ini.

Katanya, beliau berterima kasih kepada rakan kerja di kementerian yang memberi sokongan dalam tempoh yang kritikal ini, lebih-lebih lagi dengan persediaan Belanjawan 2021.
Menerusi hantaran di Facebook pagi tadi, Tengku Zafrul turut memuat naik gambarnya sedang berjoging di luar rumah iaitu larian pertamanya sejak kuarantin kendiri.
Tengku Zafrul adalah antara tujuh menteri kabinet yang menjalani pemantauan kesihatan kendiri di rumah seperti disarankan Kementerian Kesihatan selepas menjadi kontak Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri yang disahkan positif Covid-19.
Bagaimanapun, Zulkifli sudah dibenarkan keluar dari Hospital Tuanku Ja’afar, Seremban, Negeri Sembilan pada Rabu lalu selepas disahkan pulih dari Covid-19. – K! ONLINE


Lelaki Pakistan kacau remaja 14 tahun ditahan
Oleh KOSMO!

17 Oktober 2020, 2:13 pm
Oleh SITI NUR MAS ERAH AMRAN
SEBERANG PERAI – Seorang penjual aiskrim warga Pakistan ditahan polis selepas didakwa mengganggu seorang remaja perempuan berusia 14 tahun di hadapan sebuah rumah Taman Seri Indah, Kepala Batas di sini semalam.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, kejadian kira-kira pukul 4.45 petang kelmarin itu berlaku ketika mangsa bersama adiknya keluar di hadapan rumah untuk membeli aiskrim yang dijual lelaki berusia 25 tahun itu.
Katanya, suspek yang menunggang motosikal didakwa memegang bahu mangsa yang sedang memilih aiskrim membuatkan mangsa terkejut dan berundur untuk menjauhkan diri.
“Walau bagaimanapun, ketika mangsa ingin membayar, suspek memegang tangannya dan mahu menciumnya.
“Mangsa dan adiknya kemudiannya masuk ke dalam kawasan rumah dan menutup pintu pagar, manakala suspek menunjukkan wang sambil memanggil mangsa sebelum beredar,” katanya kepada pemberita di sini hari ini.

Mengulas lanjut, beliau berkata, suspek kemudiannya dikatakan sekali lagi pergi ke kawasan perumahan terbabit kira-kira pukul 4.30 petang semalam sebelum ditahan orang awam.
“Polis yang menahan suspek mendapati dia cedera pada mulut dipercayai akibat dipukul orang ramai dan telah dibawa ke Hospital Kepala Batas untuk rawatan.
“Hasil siasatan awal mendapati suspek tidak memiliki dokumen perjalanan yang sah,” katanya.
Sementara itu, Noorzainy berkata, satu rakaman video yang didakwa memaparkan seorang lelaki yang didakwa suspek tersebut tular menerusi aplikasi media sosial seperti Facebook dan Whatsapp sejak semalam.
Rakaman berdurasi kira-kira 2 minit 30 saat itu memaparkan suspek dalam ketakutan sedang mencangkung di tepi pagar telah ditendang beberapa kali oleh seorang lelaki yang memarahinya.
Kes itu disiasat di bawah Seksyen 14 Akta Kesalahan-Kesalahan Seksual Terhadap Kanak-Kanak 2017 dan Seksyen 6(1)(c) Akta Imigresen 1959. – K! ONLINE


MPSepang keluarkan 3,397 kompaun terhadap pemilik iklan tanpa permit
Oleh KOSMO!

17 Oktober 2020, 2:10 pm
Oleh SUBKHI SUDARJI
SEPANG – Jabatan Penguatkuasaan Majlis Perbandaran Sepang (MPSepang) mengeluarkan 3,397 kompaun terhadap pemilik iklan-iklan tanpa permit bagi tempoh Januari hingga Oktober tahun ini.
Yang Dipertua MPSepang, Datuk Abd. Hamid Hussain berkata, dalam tempoh sama, sebanyak 3,106 sitaan dan inventori turut dikeluarkan bagi kesalahan tersebut.
“Antara jenis iklan tanpa permit yang ketara ialah iklan hartanah seperti lot banglo, lot tanah, taman perumahan baharu, selain iklan pinjaman wang berlesen, bank lelong serta iklan mempromosikan perniagaan,” katanya dalam satu kenyataan di sini hari ini.
Abd. Hamid berkata, tindakan sitaan, pengeluaran kompaun dan inventori dilaksanakan di bawah Undang-Undang Kecil Iklan MPSepang 2007 Peruntukan 7 iaitu mempamerkan iklan tanpa lesen.
“Bagi kesalahan ini, pemilik iklan tanpa permit boleh dikenakan tindakan kompaun dan sitaan serta denda maksimum RM1,000,” katanya.

Katanya, terbaharu, Jabatan Penguatkuasaan MPSepang telah menjalankan operasi menurunkan iklan tanpa lesen di beberapa lokasi sekitar Sepang.
“Dengan kekuatan dua pegawai, 12 anggota dan dua pemandu kenderaan lori operasi telah dijalankan di Taman Bunga Raya, Taman Desa Salak (BBST) dan sekitar Jalan Kampung Labu Lanjut.
“Operasi seumpama itu akan diteruskan dari semasa ke semasa bagi memastikan pemilik iklan mematuhi peraturan yang ditetapkan,” katanya. – K! ONLINE


Anggota polis cedera diserang guna sabit
Oleh KOSMO!

17 Oktober 2020, 2:49 pm
Oleh NOR SHAFAWATI YUP
PORT DICKSON – Seorang anggota unit peronda polis (MPV) cedera di bahagian kepala setelah diserang seorang lelaki menggunakan sabit di sebuah tapak trak makanan di PD Waterfront di sini malam kelmarin.
Ketua Polis Daerah Port Dickson, Superitenden Aidi Sham Mohamed berkata, kejadian berlaku apabila pihaknya menerima panggilan orang awam pada 10.09 malam yang memaklumkan terdapat seorang lelaki memegang senjata disyaki sabit di tapak trak makanan di sebuah pasaraya di PD Waterfront.
“Suspek juga telah- membuat kacau di kawasan tersebut dan bertindak atas maklumat, anggota dan pegawai dari Balai Polis Port Dickson dibantu anggota MPV telah pergi ke tempat kejadian.
“Sebaik tiba, suspek telah melarikan diri ke suatu kawasan semak di tapak kawasan lapang di tepi pasar raya dan anggota MPV telah memberhentikan kenderaan di kawasan tersebut. Apabila pemandu MPV keluar dari kenderaan telah ternampak suspek berlari ke arah anggota MPV terbabit,” katanya di sini semalam.
Menurut Aidi Sham, anggota MPV telah mengarahkan suspek untuk berhenti, namun tidak diendahkan dan masih berlari ke arah polis dengan memegang senjata sebilah sabit.

“Anggota MPV berusia 35 tahun itu kemudiannya telah melepaskan satu das tembakan pada jarak lima meter namun suspek masih menyerang dan untuk pertahankan diri anggota MPV itu telah melepaskan satu das tembakan lagi.
“Sejurus tembakan kedua dilepaskan suspek yang mengalami luka di bahagian perut telah menghayun sabit ke arah anggota MPV dan terkena pada bahagian kepala sebelah kiri anggota tersebut. Selepas itu, telah berlaku pergelutan dan suspek berjaya ditangkap oleh pihak polis,” katanya.
Jelas beliau, suspek berusia 61 tahun yang cedera parah telah di bawa ke hospital manakala anggota MPV yang cedera telah diberi rawatan awal di tempat kejadian.
“Suspek kini berada di Hospital Tuanku Ja’afar (HTJ) Seremban di bawah pemantauan wad ICU.
“Keadaan anggota polis yang cedera pula stabil dan akan menjalani satu lagi pembedahan esok,” katanya.
Kes disiasat dibawah 307 Kanun Keseksaan dan Seksyen 6(1) Akta Bahan Kakisan dan Letupan Senjata Berbahaya 1958. – K! ONLINE


Polis Batu Gajah tingkat penguatkuasaan PKPP
Oleh KOSMO!

17 Oktober 2020, 2:06 pm
Oleh ASLIZA MUSA
BATU GAJAH – Tidak memakai pelitup muka antara jenis kesalahan yang kerap dilakukan orang awam di daerah ini sepanjang tempoh Perintah Kawalan Pergerakan Pemulihan (PKPP) dilaksanakan.
Ketua Polis Daerah Batu Gajah, Asisten Komisioner Ahmad Adnan Basri berkata, kesalahan itu diikuti dengan tidak merekod nama pelanggan serta pekerja di premis perniagaan meskipun ia adalah prosedur operasi standard (SOP) yang ditetapkan kerajaan.
“Dari segi kadar pematuhan orang ramai di daerah Batu Gajah setakat ini memuaskan namun terdapat beberapa kesalahan yang masih dilakukan terutama tidak memakai pelitup muka.
“Kita masih lagi berusaha meningkatkan penguatkuasaan bagi mengekang penularan wabak Covid-19 sekali gus memastikan negeri Perak khususnya di Batu Gajah sebagai kawasan yang selamat,” katanya ketika ditemui selepas menyertai operasi penguatkuasaan yang diadakan di sekitar Batu Gajah semalam.
Dalam operasi itu, seramai tujuh pegawai dan 63 anggota terlibat yang terdiri daripada pelbagai cawangan Ibu Pejabat Polis Daerah (IPD) Batu Gajah, Majlis Daerah Batu Gajah (MDBG), Jabatan Sukarelawan Malaysia (Rela), Jabatan Penerangan dan Kementerian Kesihatan.

Menurut Ahmad Adnan, operasi dan pemantauan akan terus diperkasakan terutama di kawasan tumpuan ramai dan premis perniagaan seperti pasar awam, kedai gunting rambut dan kedai telekomunikasi.
Katanya, dalam operasi yang dilakukan semalam, lapan kompaun dikeluarkan atas pelbagai kesalahan di mana tiga daripada pihak polis, empat kompaun oleh Kementerian Kesihatan dan satu kompaun oleh MDBG.
“Selain itu, 13 saman trafik juga dikeluarkan dalam sekatan jalan raya yang dijalankan pada operasi selama dua jam itu,” katanya. – K! ONLINE


Tiada penjarakan, tidak periksa suhu masih dikesan di Klang
Oleh KOSMO!

17 Oktober 2020, 2:56 pm
Oleh ISKANDAR SHAH MOHAMED
KLANG – Tiada penjarakan fizikal dan tidak memeriksa suhu untuk dicatit pada buku nama premis antara kesalahan utama dilakukan dalam pematuhan prosedur standard operasi (SOP) Perintah Kawalan Pergerakan Bersyarat (PKPB) di daerah ini.
Perkara itu dikesan dalam operasi pemantauan yang dijalankan Ibu Pejabat Polis Daerah (IPD) Klang Utara selama dua jam bermula pukul 10.30 pagi tadi.
Ketua Polis Daerah Klang Utara, Asisten Komisioner Nurulhuda Mohd. Salleh berkata, sebanyak empat kompaun dikeluarkan kepada dividu yang mengingkari Peraturan 11, Peraturan-Peraturan Pengawalan Penyakit Berjangkit (PPPPB) (No 8) 2020
“Biarpun buku catitan disediakan pemilik premis perniagaan, ada daripada pengunjung hanya menulis nama namun tidak memeriksa suhu badan.
“Selain itu, segelintir mereka tidak mematuhi penjarakan fizikal iaitu berada di satu meja makan melebihi dua orang,” katanya ketika ditemui pemberita dalam operasi itu.

Dalam pada itu, Nurulhuda menjelaskan sebanyak 234 kompaun telah dikeluarkan pihaknya sepanjang tempoh 1 Oktober sehingga semalam.
“Semua kesalahan itu melibatkan keingkaran  pematuhan SOP termasuk tidak memakai pelitup muka.
“Bagaimanapun, tiada kompaun dikeluarkan kepada pesalah dalam dua sekatan jalan raya (SJR) yang dilaksanakan di bawah pentadbiran IPD,” katanya.
Justeru, beliau menasihati orang ramai terus mematuhi SOP bagi mengelak dikenakan tindakan tegas sekali gus membantu usaha mengekang penularan pandemik Covid-19.
“Tiada kompromi dengan mana-mana individu atau pemilik premis perniagaan yang melakukan kesalahan itu kerana kita juga sentiasa giat melakukan hebahan kepada umum,” katanya. – K! ONLINE


Aktiviti pelancongan di Perak berjalan secara terkawal
Oleh KOSMO!

17 Oktober 2020, 2:42 pm
Oleh ZAKI SALLEH
BATU GAJAH – Sektor pelancongan di negeri ini masih berjalan secara terkawal mengikut norma baharu di mana lokasi-lokasi tumpuan umum tetap menerima kehadiran pengunjung luar walau pun jumlah mereka berkurangan berbanding tempoh sama pada tahun lalu.
Pengerusi Jawatankuasa Perumahan, Kerajaan Tempatan, Pengangkutan Awam dan Pelancongan negeri Perak, Datuk Nolee Ashilin Mohamed Radzi berkata, biarpun perkara itu telah dijangka tetapi masih terdapat beberapa produk pelancongan yang sesuai untuk diteruskan dalam keadaan terkawal.
Menurut beliau, keunikan produk-produk pelancongan yang ada di negeri ini masih sesuai untuk dikunjungi dan diterokai seperti muzium, keindahan alam semula jadi dan hasil kraftangan.
“Namun, pada masa sama penggiat sektor pelancongan perlu mematuhi prosedur operasi standard yang ditetapkan dengan lebih ketat dan begitu juga kepada pengunjung.
“Keadaan Covid-19 yang masih lagi tinggi tetapi kita beharap aktiviti pelancongan dapat diteruskan secara terkawal dan waspada,” katanya.

Beliau berkata demikian kepada pemberita selepas melancarkan Geotourism Vounchers #TravelPeraklah dan DarkTourism di Kellie’s Castle di sini malam tadi yang turut dihadiri Ketua Pegawai Eksekutif Tourism Perak, Nurmalis Musa.
Katanya lagi, pada masa sama kerajaan negeri terus mencari inisiatif baharu untuk menggalakkan lagi aktiviti pelancongan misalnya memperkenalkan pakej-pakej menarik dan menawarkan lebih nilai kepada pengunjung.
Jelas Nolee, semua aktiviti yang dijalankan perlu dibuat dengan penuh rasa untuk memastikan wabak Covid-19 kekal terkawal.
“Saya mengambil contoh langkah pengurusan Sunway Lost World of Tambun (SLWOT) yang menutup operasi buat sementara waktu bagi proses nyah cemar selepas seorang pengunjungnya disyaki dijangkiti Covid-19.
“Penutupan ini bagi memastikan apabila dibuka nanti taman tema ini selamat untuk dikunjungi,” katanya – K! ONLINE


DBP perjelas pemaknaan pantun ‘kontroversi’
Oleh KOSMO!

18 Oktober 2020, 11:07 pm
Oleh MOHD. HUSNI MOHD. NOOR
PUTRAJAYA – Tiga hari lalu, Dewan Bahasa dan Pustaka (DBP) menerima kecaman hebat daripada netizen di media sosial gara-gara pantun empat kerat yang kononnya bermaksud memperlekehkan golongan wanita.
Ketua Pengarahnya, Datuk Haji Abang Sallehuddin Abang Shokeran semalam tampil memberi penjelasan mengenai pantun berkenaan dan pemaknaan sebenar pantun kontoversi itu.
Beliau berkata, menerusi pantun berkenaan, dua baris terakhir adalah bahagian maksud pantun yang makna literalnya ialah ‘tidak guna kita mempunyai isteri yang cantik jika dia tidak pandai menumbuk sambal’.
Menurutnya, pantun itu memberi nasihat bahawa seseorang yang hendak berumah tangga perlulah melengkapkan dirinya dengan berbagai-bagai kemahiran.
“Kemahiran ini termasuk kepandaian memasak, menjahit, mengurus rumah tangga dan kepandaian mencari rezeki. Dengan kepandaian asas ini barulah rumah tangga yang dibina itu kekal bahagia.

“Dengan perkataan lain, jika hendak kekal bahagia dalam berumah tangga tidaklah cukup dengan kecantikan fizikal, tetapi perlu dilengkapkan dengan kepandaian hidup yang lain
“Frasa ‘tidak guna beristeri cantik’, ‘kalau tak pandai menumbuk sambal’ dalam pantun itu sekadar menjadi kiasan atau gambaran untuk menyampaikan makna sebenar,” katanya menerusi hantaran di Facebook.
Abang Sallehuddin berkata, frasa itu bukan memberi makna tentang isteri yang tidak pandai menumbuk sambal atau tidak pandai memasak semata-mata sebaliknya, ia contoh atau gambaran yang dipilih untuk mewakili keseluruhan keperluan berumah tangga bagi setiap pasangan.
Beliau berkata, sebenarnya pantun itu tidak mengkhususkan kepada wanita semata-mata sebaliknya secara tersirat memberikan nasihat kepada lelaki yang hendak berumah tangga agar bersama-sama memiliki kemahiran asas.
“Lelaki juga tidak boleh bergantung kepada kecantikan fizikal, tetapi mereka juga perlu memiliki kemahiran memimpin, kepandaian ilmu agama dan kemahiran mencari rezeki.
“Cuma dalam pantun di atas, pengarangnya memilih objek wanita atau isteri sebagai contoh atau gambaran. Perkara ini sesungguhnya tidak bertujuan untuk mengaibkan atau menjatuhkan martabat wanita,” katanya.
Katanya, setiap orang boleh berbeza tafsiran, tetapi perlu diingat, ketika pengarang pantun dahulu mencipta pantun, mereka sangat mengutamakan hal-hal yang sensitif untuk menjaga perasaan orang lain. -K! ONLINE


Sebanyak 11,000 sampel Covid-19 masih belum diuji – Masidi
Oleh KOSMO!

18 Oktober 2020, 8:57 pm
Oleh IVAN AMIRUL
KOTA KINABALU – Sebanyak 11,000 sampel Covid-19 masih belum melalui ujian pengesanan setakat ini.
Menteri Kerajaan Tempatan dan Perumahan Sabah, Datuk Seri Masidi Manjun berkata, jumlah berkenaan sudah menunjukkan pengurangan berikutan bilangan sampel terdahulu yang tertunggak adalah 18,000.
“Bagaimanapun, Kementerian Kesihatan (KKM) sudah berjaya menjalankan ujian ke atas 7,000 sample semalam.
“Kita juga ingin menerangkan tunggakan sampel yang banyak ini juga adalah faktor penyumbang peningkatan jumlah kes positif Covid-19 baharu yang banyak setiap hari kebelakangan ini.
“Hal ini disebabkan keputusan yang dikemukakan adalah membabitkan kes lama dan baharu sekaligus ia menampakkan peratusan tinggi dan mendadak.

“Selain itu, peningkatan kes Covid-19 di Sabah juga ekoran hasil saringan lapangan yang diperluaskan serta bersasar di kawasan jangkitan membabitkan 15 daerah zon merah termasuklah Tawau, Lahad Datu, Semporna, Kunak dan Kota Kinabalu,” katanya.
Beliau berkata demikian ketika sidang media perkembangan semasa Covid-19 Sabah sebentar tadi.
Dalam sidang media sama, Masidi meminta rakyat di negeri berkenaan tidak terlalu risau kerana langkah kawalan pencegehan bagi membendung penularan jangkitan Covid-19 sudah dilaksanakan oleh Jabatan Kesihatan Negeri Sabah (JKNS).
Menurut beliau, seramai 1,577 individu kini dikuarantin di pusat kuarantin manakala seramai 29,470 orang kini diperintahkan menjalani kuarantin di rumah.
Sementara itu, Masidi menyatakan kerajaan negeri memberi jaminan sembilan hospital kerajaan seluruh Sabah masih mampu menampung keperluan berkaitan pesakit Covid-19.
“Kita juga sudah mengubahsuai 22 bangunan kerajaan menjadi pusat kuarantin sementara.
“Antara bangunan yang digunakan termasuklah Kampus INTAN Kota Kinabalu, Kompleks Sukan Likas, Dewan Kompleks Sukan Ranau, ILKKM Tawau (Kejururawatan), Kompleks Penjara Tawau, Kompleks Sukan Tawau, Dewan Arena Belia Tawau, Projek Perumahan Rakyat Bubul Ria Semporna dan ILKKM Sandakan.
“Langkah ini dilihat dapat membantu kita menyelesaikan masalah penempatan untuk kes-kes bukan memerlukan pemantauan rapi,” katanya. -K! ONLINE


Aplikasi selain MySejahtera tidak penuhi kriteria, boleh dikompaun
Oleh KOSMO!

18 Oktober 2020, 10:48 pm
Oleh WAT KAMAL ABAS
TAIPING – Orang ramai dinasihat untuk menggunakan aplikasi MySejahtera untuk mengimbas kod bagi pendaftaran di sesebuah premis memandangkan ada aplikasi lain yang tidak memenuhi kriteria seperti dikehendaki Kementerian Kesihatan Malaysia (KKM).
Pegawai Kesihatan Persekitaran Daerah Larut, Matang dan Selama, Noor Azni Muhammad Arshad  berkata, antara ciri-ciri yang tidak memenuhi kriteria KKM adalah aplikasi tersebut tidak mempunyai sejarah simpanan rekod imbasan.
“Aplikasi MySejahtera diuruskan oleh agensi kerajaan dan kita sarankan agar orang ramai dapat mengunakan applikasi MySejahtera kerana kemampuannya menetapi kriteria dalam menyimpan dan membuktikan butiran sejarah rekod imbasan yang telah di buat oleh penggunanya.
“Sekiranya ada yang mengunakan alat aplikasi pengimbas kod selain daripada MySejahtera dan ia boleh menunjukkan bukti butiran sejarah imbasan ketika di periksa oleh agensi penguatkuasa, kita mungkin boleh mempertimbangkannya untuk tidak mengkompaun individu tersebut,”katanya.
Beliau berkata demikian kepada pemberita bagi menjawab soalan tentang kegagalan seorang pengunjung di sebuah pub di Taiping bagi menunjukkan bukti sejarah imbasan ketika di periksa dalam operasi pemantauan penguatkuasaan secara bersepadu pada semalam.

Tambah Noor Azni, bagi sesiapa yang mengunakan secara manual, butiran diri seperti nama dan nombor telefon mestilah ditulis dalam buku catatan dengan tepat.
“Sekiranya diperiksa oleh penguatkuasa dan mendapati ia tidak betul, maka tindakan undang-undang boleh diambil terhadap individu tersebut kerana cuba memalsukan butiran diri,” katanya.
Sementara itu, Ketua Polis Daerah Taiping, Asisten Komisioner Osman Mamat berkata, operasi pemantauan penguatkuasaan dijalankan di sekitar Taiping bagi memastikan orang ramai mematuhi prosedur operasi standard (SOP) yang telah ditetapkan sepanjang Perintah Kawalan Pergerakan Pemulihan (PKPP) terutamanya ketika Taiping kini berada dalam zon merah.
“Kebanyakkan kesalahan yang dilakukan orang ramai pada ketika berada di premis makanan ialah tidak menjaga penjarakan fizikal ketika berada di meja makan,” katanya.
Dalam operasi pada semalam, sebanyak 10 kompaun telah dikeluarkan kepada lapan individu dan dua pemilik premis kerana gagal membuat imbasan MySejahtera dan mencatat nombor nama serta nombor telefon masing-masing. -K! ONLINE


CPRC berhempas pulas sedia info lengkap Covid-19 setiap hari
Oleh KOSMO!

18 Oktober 2020, 10:53 pm
Oleh MOHD. HUSNI MOHD. NOOR
PUTRAJAYA – Sejak Februari lalu, rakyat Malaysia disajikan dengan paparan angka kes positif Covid-19 yang didedahkan menerusi sidang akhbar oleh Ketua Pengarah Kesihatan, Tan Sri Dr. Noor Hisham Abdullah hampir setiap hari.
Namun, apa yang rakyat Malaysia tidak tahu adalah wujud satu kumpulan di belakang Noor Hisham yang berhempas pulas tanpa jemu mengumpulkan setiap data berkaitan Covid-19 setiap hari tanpa mengenal penat dan lelah.
Noor Hisham menerusi hantaran di Facebook pagi tadi berkata, Pusat Kesiapsiagaan dan Tindak Cepat Krisis Kebangsaan (CPRC) adalah pasukan yang sentiasa berada di belakang tabir Kementerian Kesihatan Malaysia (KKM) untuk menyediakan info lengkap berkaitan Covid-19.
Beliau berkata, pasukan itu terbabit dalam aktiviti pengumpulan data, membuat analisis dan menterjemahkan dalam laporan yang ringkas, padat serta mudah difahami.
“Data harian dikaji sehingga pukul 12 tengah hari dan mereka hanya ada tempoh masa kurang empat jam untuk keluarkan laporan harian maklumat terkini setiap hari. Semoga segala urusan dipermudahkan. Insya-Allah,” katanya.

Sementara itu, Dr. Fadly Khairie dari Pasukan Data CPRC turut berkongsi rutin harian pasukannya khususnya sepanjang pandemik Covid-19 di negara ini.
Menurutnya, rutin tugasan harian bermula pukul 8 pagi iaitu waktu sama Noor Hisham memulakan mesyuarat dengan semua pemegang taruh dalam pengurusan Covid-19 di KKM termasuk ketua-ketua bahagian dan pakar-pakar perubatan.
“Isu-isu semasa yang berlaku, perincian kes harian, kluster aktif, keadaan hospital, klinik kesihatan, logistik, sampel dan sumber manusia akan dibincangkan seterusnya langkah-langkah yang perlu diambil akan diperhalusi.
“Selepas itu, semua orang akan kembali ke pasukan masing-masing. Saya sendiri akan kembali ke pasukan data. Pasukan kami diketuai oleh Dr. Hazlina Yahaya dan Dr. Shahrul serta beberapa orang pegawai dari pelbagai bahagian KKM,” katanya.
Katanya, tugas mereka bermula daripada menerima perlaporan dan notifikasi kes positif dari pukul 12 tengah malam semalam hingga ke 12 tengah hari sebelum setiap maklumat yang diterima akan diteliti dan dilakukan verifikasi untuk memastikan ketepatan dan kesahihan data.
Fadly berkata, setiap nama pesakit juga akan diberi nombor kes sebagai ‘deidentification’ bagi membolehkan analisis data dan kerahsian data pesakit terjaga.
Menurutnya, setiap data positif yang disiasat akan dikenal pasti tentang maklumat sosiodemografi, kadar CT value, punca jangkitan, jenis saringan dan risiko penyebaran kes kepada masyarakat.
“Kami juga akan mengenal pasti hubungan epidemik antara satu kes dengan kes yang lain terutama apabila ia membabitkan hubungan antara negeri.
“Sekiranya  ada, perbincangan akan diumumkan dengan negeri dan daerah untuk mengumumkan kluster tersebut. Tujuan kluster diumumkan adalah supaya tindakan proaktif dan saringan lebih giat boleh dilakukan di daerah dan lokaliti yang terlibat,” katanya.
Katanya lagi, antara pukul 4 hingga 5 petang adalah waktu-waktu genting untuk pasukannya yang mana semua data perlu dimuktamadkan supaya boleh diumumkan sewaktu sidang akhbar Noor Hisham.
Fadly berkata, proses verifikasi dilakukan bagi memastikan tiada kesilapan selain ada beberapa orang ditugaskan untuk menyiapkan teks ucapan Noor Hisham.
“Semua proses perlu berlaku dengan cepat dan tepat. Antara yang menjadi cabaran apabila bilangan kes harian yang sangat tinggi menyukarkan urusan analisis data.
“Apa pun yang berlaku, tiada langsung kesilapan dibenarkan dan seratus peratus tepat sentiasa menjadi matlamat kami.
“Begitulah akhirnya satu hari berakhir dan keesokannya kitaran yang sama akan bermula semula,” katanya.
Katanya, pihaknya akan cuba sebaik mungkin untuk memberikan penyelesaian terbaik supaya negara ini dapat menang dalam peperangan menentang musuh Covid-19. -K! ONLINE


Gegar Vaganza lebih penting berbanding nikah?
Oleh KOSMO!

18 Oktober 2020, 11:17 pm
Oleh MOHD. HAIKAL ISA
KUALA LUMPUR – Penganjuran konsert mingguan Gegar Vaganza 7 (GV7) mencetuskan rasa tidak puas hati dalam kalangan netizen yang dianggap tidak mematuhi prosedur operasi standard ( SOP) dalam waktu kes positif Covid-19 negara terus melihatkan peningkatan ketara.
Seorang pengguna Twitter memuat naik ciapan sinikal terhadap Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohammad Al-Bakri.
“Because Islam loves konsert Gegar Vaganza more than nikah yes? (Kerana Islam sukakan konsert Gegar Vaganza lebih daripada bernikah, betul?) @drzul_albakri,” ciap seorang pengguna Twitter menggunakan nama akaun, @afifibey.
Ciapan tersebut dibalas Zulkifli: “Ia dibawah bidang kuasa negeri. Saya sarankan rujuk jabatan agama negeri.”
Konsert GV7 akan berlangsung seperti biasa tanpa kehadiran penonton di Pusat Kovensyen Antarabangsa Putrajaya (PICC).

Hanya kru bertugas dan peserta sahaja yang akan berada di sana pada hari kejadian.
Terdahulu, Menteri Kanan (Kluster Keselamatan) Datuk Seri Ismail Sabri Yaakob memaklumkan, majlis keramaian seperti kenduri, perkahwinan, sambutan ulang tahun, tahlil dan majlis sosial lain tidak dibenarkan diadakan sepanjang tempoh pelaksanaan Perintah Kawalan Pergerakan Bersyarat (PKPB) di Selangor, Kuala Lumpur dan Putrajaya yang bermula 14 Oktober lalu.
Hari ini, sebanyak 871 kes baharu Covid-19 dilaporkan termasuk daripada empat kluster baharu menjadikan jumlah kes positif sebanyak 20,498 kes. – K! ONLINE


Nestle sumbang RM5 juta kepada pengusaha F&B tempatan
Oleh DALIZA MOHAMED ARIFFIN dan KOSMO!

18 Oktober 2020, 9:18 pm
KUALA LUMPUR – Nestle (M) Bhd. (Nestle) telah menyalurkan sehingga RM5 juta untuk membantu 15,000 pengendali makanan dan minuman (F&B) tempatan bagi meneruskan perniagaan ketika berdepan persekitaran ekonomi sukar kini.
Ketua Pegawai Eksekutifnya, Juan Aranols berkata, agihan sumbangan tersebut dilaksanakan melalui kempen Bangkit Bersama anjuran syarikat sebagai sebahagian daripada usahanya membantu golongan terkesan akibat pandemik Covid-19.
Menurut beliau, melalui kempen yang diterajui oleh Nestle Profesional, pihaknya telah melancarkan beberapa inisiatif termasuk program bantuan perniagaan dan sumbangan wang tunai untuk membantu kedai kopi, kedai mamak serta kedai makan dan restoran.
Syarikat turut memberi sumbangan kepada persatuan perniagaan tempatan menerusi derma tunai, makanan dan bekalan lain seperti pelitup muka percuma untuk diagihkan kepada ahli-ahli mereka.

PEGawa[ Eksekutif Perniagaan Nestle Profesional, Yit Woon Lai (dua dari kiri) menyerahkan sumbangan kepada Presiden MSCSPGA, Datuk Ho Su Mong (dua dari kanan) di Kuala Lumpur baru-baru ini.“Antara perniagaan tempatan yang menerima sokongan sepanjang kempen ini adalah Persatuan Pengusaha Restoran Muslim Malaysia, Persatuan Pengusaha Restoran India Malaysia, Persatuan Am Pemilik Kedai Kopi Malaysia Singapura (MSCSPGA) serta Persatuan Hotel-Hotel Malaysia,” ujarnya.
Selain itu, Nestle juga akan membantu pengendali F&B bersaiz kecil dan sederhana untuk meneroka peluang komersial baharu dan melancarkan penyelesaian teknikal baharu yang menyokong proses pendigitalan bagi segmen pelanggan.


Pasangan kekasih buka pelitup muka untuk bercium didenda RM2,000
Oleh KOSMO!

18 Oktober 2020, 8:51 pm
MILAN,Itali -Sepasang kekasih didenda £360 (RM2,000) oleh polis Itali kerana membuka pelitup muka mereka untuk bercumbu di tempat awam dalam insiden di bandar ini.
Pasangan yang merupakan seorang lelaki Itali berusia 40 tahun dan teman wanitanya dari Poland itu didenda kerana melanggar peraturan memakai pelitup muka pada 9 Oktober lalu, lapor portal berita Libero.
Menurut peraturan yang dikuatkuasaskan kerajaan Itali, semua individu diwajibkan memakai pelitup muka pada setiap masa dan mengalmalkan penjarakan fizikal sekurang-kurangnya satu meter ketika berada di tempat awam.
Pasangan itu berkata, mereka dalam perjalanan ke sebuah restoran ketika insiden itu berlaku. Mereka juga mendakwa bersendirian di kawasan itu dan tiada orang lain yang lalu-lalang.
Menurut laporan, polis curiga dengan kesahihan hubungan pasangan itu apabila mendapati mereka tinggal di alamat berbeza.
Namun begitu, tiada undang-undang di Itali yang mewajibkan lelaki dan wanita yang bercumbu di tempat umum perlu dipastikan sedang bercinta dan tinggal bersama.

Ini adalah kejadian kedua yang menimbulkan rasa tidak puas hati rakyat Itali berkenaan peraturan sepanjang wabak koronavirus menular di negara itu.
Baru-baru ini, polis Itali bertindak mendenda seorang lelaki yang bersantai di sebuah pantai dengan alasan tidak mengamalkan penjarakan fizikal walaupun ketika kejadian, dia berseorangan dan tiada orang lain di kawasan tersebut. -AFP